وتەی حزبی کۆمۆنیستی کرێکاریی کوردستان لە لایەن (عامر سابیر)ەوە لە یادی یازدە ساڵەی تیرۆری (سەردەشت عوسمان)دا لە سیدنی ئوسترالیا…. – hkkurdistan\nHome6ئەرشیفی بابەتەکان6وتەی حزبی کۆمۆنیستی کرێکاریی کوردستان لە لایەن (عامر سابیر)ەوە لە یادی یازدە ساڵەی تیرۆری (سەردەشت عوسمان)دا لە سیدنی ئوسترالیا….\nمن عامر سابیرم، وتەی حزبی کۆمۆنیستی کرێکایی کوردستانتان پێشکەش ئەکەم.\nسەرەتا لە یادی یازدە ساڵەی تیرۆری سەردەشتی ئازیردا، سەری ڕێز و نەوازش بۆ دایک و باوکی سەردەشت، بۆ خانەوادەکەی، دائەنەوێنم کە ئەوە یازدە ساڵە لە شاری هەولێردا قارەمانانە خۆیان ڕاگرتووە و لە بەرانبەر ئەو هەموو فشارەی پارتی و دەزگا سەرکوتکەرەکانیدا، سەرکەشانە و بێباکانە ڕاوەستاون و لە زاری براکانی سەردەشتەوە هاوڕێیان (ئارام و بەشدار)ەوە بەردەوام ئەوە دووبارەئەکەنەوە کە کەیسی سەردەشت کەیسی هەموو خەڵکی ئازادیخوازی کوردستانە و ئەم کەیسە و تەواوی کەیسی تیرۆرەکانی تر بەکراوەیی ئەمێنێتەوە تا ئەو کاتەی ئەنجامدەران و داڕێژەرانی ئەم تیرۆرە دڕندانەیە و هەموو ئەوانی تر لە دادکایەکی جەماوەریدا سزای خۆیان وەرئەگرن.\nمن عاشقی کچەکەی بارزانیم، ئەو وتارە کورتە بە پێزەی سەردەشت بوو، کە تەنز ئامێزانە تیایدا باسی قڵشتی چینایەتی کۆمەڵگای کوردستان ئەکات. کە چۆن کۆمەڵێک مشەخۆر و گەندەڵ و تاوانبار لە هیچەوە بونەتە سەرمایەداری گەورە و پارێزەری ئەم سیستەمە لە کوردستاندا. لە بەرانبەریشدا کرێکاران و زەحمەتکێشانی کوردستان لە هەژاری و نەبوونیدا ڕاگیراوە و دەسەڵاتی میلیشیای و کۆنەپەرستانەی سەرمایەیان بەزۆر و لە ڕێگەی سەرکوت و تیرۆرەوە بەسەر خەڵکی کوردستاندا سەپاندووە.\nئایا ئێمە کۆمۆنیستەکان وبەرەی ئازادیخوازی کوردستان، بۆ تیرۆری سەردەشتمان لا گرنگە و بەردەوام یادی بەرز ڕائەگرین و کۆڕ و مەراسیمی لەم جۆرەی بۆ ئەبەستین.\nسەردەشت ئێستا چەندی نووسیوە، ئەگەر سەدهێندە زیاتریشی بنوسسیایە، بەڵام ئەگەر بە مردنی ئاسایی بمردایە، ئەوا نابووە سیمبووڵی ئازادی لە کوردستان. بەڵام کاتێک وتارێک ئەنووسێ بە ناوی “من عاشقی کچەکەی بارزانیم” و لەسەر ئەم وتارە کورتە کە تەنها یەک لاپەڕەیە. پارتی و بارزانی ئەیدزن و وەحشیانە ئەشکەنجەی ئەدەن و بە دڕندانەترین شێوە گولە ئەنێن بەناو دەمێوە و تیرۆری ئەکەن. وە پاشان بە مردووی یان بە زیندووی بە سەر چەندین بازگەدا ئەیبەن لە موسڵ لاشەکەی فڕێ ئەدەن.\nئیتر ئەم دڕندایەتییەی پارتی دیموکراتی کوردستان و بنەماڵەی بارزانییە، کە سەردەشت ئەکات بە خۆشەویستی هەموو خەڵکی ئازادیخوازی کوردستان و ئەیکات بەو قارەمانەی کە بەردەوام ئاوا ژیان و نووسینەکانی بەرز ڕائەگرین.\nپارتی بە تیرۆرکردنی سەردەشت گەر چی ئەوی بە جەستە لەنیوماندا نەهێشت، بەڵام لە واقیعدا ژیانێکی سەروەری و نەمرییەکی گەورەیان بۆ ئەو تۆمارکرد. ئەوان بە تیرۆری سەردەشت، سەردەشتیان کرد بە سیمبوڵی خۆڕاگری و بەرەنگاربوونەوە لە کوردستاندا. سەردەشتیان کرد بە سیمبوڵی ئازادی لە کوردستاندا.\nلەهەمان کاتدا، ئەوان بەم تیرۆرە، مێژووی ڕەشی خۆیان ڕەشتر کرد و بێزاری و تووڕەیی و نەفرەتی خەڵکی کوردستانیان لە خۆیان ئەستوورتر کرد.\nوتارێک کە سەردەشتی لەسەر تیرۆرکرا، وتاری “من عاشقی کچەکەی بارزانیم”. بۆیە زۆر پێویستە کە یەکەم بڕگەی هەموو ئەو سمینار و کۆڕ و یادەوەریانەی کە بۆ سەردەشتی ئازیز سازئەکرێت لە ناوخۆی کوردستان و لەدەرەوەی کوردستاندا، پێویستە بەردەوام بە “من عاشقی کچەکەی بارزانیم” دەست پێ بکات. بە داخەوە لە بەڕێوەبردنی ئەم کۆڕەشدا ئەوکارە نەکرا.\nقڵشتی نێوان هەردوو چینی کرێکاران و سەرمایەداران لە کوردستاندا هەرگیز هێندەی ئێستا قوڵ و فراوان نەبووە.\nناسیۆنالیزمی داوکەوتووی کورد کە نوێنەرایەتی سەرمایەداران و سیستەمی سەرمایەداری ئەکات. وەحشیانەترین سیاسەیەکانی ئەم سیستەمە، کە نیولیبرالیزمە، لە چەند ساڵێکی کەمدا بە تەواوی سەپاندوویانە بەسەر خەڵکی کوردستاندا و هەژارییەکی بێ وێنەیان خوڵقاندووە و نە بوونی خزمەتگوزاریی و بڕین و نەدانی موچە و سەرکوت و پێشێلکردنی ئازادی، بۆتە ڕۆتنی هەر ڕۆژەی خەڵکی کوردستان لە سایەی ئەم دڕندانەی پارێزەری سەرمایەدا.\nئەمانە چی دی ئومێدیان بەوە نەماوە کە بە درۆ و دەلەسەی کوردایەتی خەڵکی کوردستان لەدەوری خۆیان هەڵخرێنن. ئەمانە ئیتر هیوایان بە ئایندەی خۆیان نەماوە. بۆیە تەنها ڕێگایەک کە شکی ئەبەن و پشتی پێ ئەبەسین، تیرۆر و سەرکوت و زیندان و داپڵۆسینە. یان نانەوەی ئاژاوەیە لە ڕێگەی ئەو ئیسلامیانەی خۆیان قەڵەویان کردوون.\nحیزبێک ئەگەر بەهێز بێت. دەسەڵاتێک ئەگەر شایستە بێت. لە بچووکترین دەنگی ناڕەزایەتی ژیر دەسەڵاتی خۆی زەندەقی ناچی. دەستگیرکردنی سەدان کەس لە چالاکوانانی بادینان و سەپاندنی شەش ساڵ زیندانی بە سەر ڕۆژنامەنووسان و هەڵسوڕاوانی بادیناندا، لەوانە ئازیزان ( شێروان شێروانی و گوهدار زێباری و هاریوان عیسا و ئەیاد کەریم و شڤان سەعید) دەرخەڕی ئەم ڕاستییەیە.\nخەڵکی کوردستان ماهییەتی ئۆپۆزسیۆنی بۆرژوازی کوردیشی لە ڕابردوودا بۆ دەرکەتووت. کە چۆن تووڕەیی خەڵکی کوردستانیان قۆستەوە و بوونە پشتیوانی قاچاخچیانی نەوت و شەریکی دزینی داهاتی کۆمەڵگا و گووشینی زیاتری شیلەی گیانی کرێکاران و قوڵکردنەوەی زیاتری هەژاری.\nخەڵکی کوردستان بە گشتی و ئێمە کرێکاران و زەحمەتکێشان بە تایبەتی، ئەوەمان لە هەرکات زیاتر لەلا ڕۆشنە کە لە ڕێگەی پەرلەمان و گاڵتەجاڕی هەڵبژاردنی پڕ تەزویرەوە ناتواندرێ کۆمەڵگا بگۆڕدرێ و بچووکترین گۆڕانکاریی لە ژیانی خۆماندا ئەنجام بدەین.\nبۆیە هەر گرووپ و تاقمێکی تری خانەوادەی کوردایەتی بە ناوی جیاوازەوە بیانەوێ جارێکی تر خەڵک ڕاکێشنە بەر سندوقەکانی دەنگدان و خۆشخەیاڵی بڵاوبکەنەوە. ئەم کارەیان مەحکوم بە شکستە و لە دژی خەڵکی کوردستان و لە بەرژەوەندی دەسەڵاتدارانی ئێستادایە.\nخەڵکی کوردستان موشکیلەی لەگەڵ دەموچاوی دەسەڵاتدارانی کوردستاندا نییە. بە ڵکو لە گەڵ ئەو سیستەمە ئابوورییەدایە کە پەیڕەی ئەکەن و پارێزگاری لێ ئەکەن و سەپاندویانە بە سەر کۆمەڵگادا.\nگۆڕانکاری واقێعی تەنها لە ڕێگەی وەلاخستنی دەسەڵات و سیستەمی ڕەشی ئەم قاچاخچیانەی نەوت و پارێزەرانی سەرمایەدارییەوە بەدی دێت. بەدیل تەنها هێنانە مەیدانی ئیرادەی خۆمان و دامەزراندنی دەسەڵاتی خۆمانە لە کوردستاندا.\nلەم ڕاستایەدا ڕەووینەوەی خۆشباوەڕی بە کوردایەتی و بزووتنەوە کۆمۆڵایەتییە کۆنەپەرستەکانی تر هەنگاوی یەکەمە. کە خۆشبەختانە تاڕادەیەکی زۆر ئەمە هاتۆتە دی.\nلە ئێستادا بڕوابوون بە توانا و ئیرادەی خۆمان، وە بەرجەستەکردنەوەی ئەم بڕوا بە خۆبوونە لە خۆ ڕێکخستن و کۆبوونەوەمان لە دەوری یەکترو دامەزراندنی شوراکان و دەسەڵاتی خەڵک لە شآر و لادێکاندا، لە گەڕەکەکان و ناوەندەکانی کار و ژیاندا، یەکەم هەنگای بنچینەییە لەم ڕاستایەدا. تا هەنگاو بە هەنگاو بەرەو پێش ئەچێت و کۆتایی بە دەسەڵاتی مشەخۆرانی ئیستا ئەهێندرێ.\nبژی ئیرادەی لەبننەهاتووی خەڵکی کوردستان بۆ بنیاتنانی ژیانێکی باشتر.\nیادی سەردەشت هەمیشە لە دڵماندا زیندووە.\nنەمان بۆ تیرۆ ر و تیرۆریستان.


کەمدەرامەتیی پێشمەرگەیەکی دێرین و خێزانەکەی دەباتە ناو خێمە - RojNews\nکەمدەرامەتیی پێشمەرگەیەکی دێرین و خێزانەکەی دەباتە ناو خێمە\nبەهۆی کەمدەرامەتیی و لەتوانادانەبوونی دابینکردنی کرێی خانوو، پێشمەرگەیەکی دێرین لە شارەدێی سیروان ماڵەکەی دەباتە ناو خێمەیەک و بەرپرسانی شارەکە ناچار دەکات بەشێوەیەکی کاتیی خانوویەکی بۆ دابین بکەن.\nغازى محه‌مه‌د، پێشمەرگەیەکی دێرینی شارەدێی سیروانی سەر بە پارێزگای هەڵەبجەیە و لەگەڵ خێزانەکەی کە پێکهاتوون لە هاوسەرەکەی و شەش منداڵ لەبەر کەم دەرامەتیی و لەتوانادانەبوونی دابینکردنی کرێی خانوو، بە ناچاریی ماڵەکەیان بردە ناو خێمە.\nسەرەتا، غازی و خێزانەکەی چوونەتە ناو یەکێک لە خانووە بەتاڵەکانی پرۆژەی پەنجا خانووی نیشتەجێی سیروان، کە بۆ کەمدەرامەتانی سنوورەکە دروستکراوە و ماوەی چەند ساڵێکە تەواوبووە و تا ئێستا دابەش نەکراوە بەسەریاندا، بەڵام هێزە ئەمنییەکان ڕێگایان پێ نەدا لەو خانووەدا بمێنێننەوە و دەریان کردن.\nلەدوای دەرکردنیان لەو خانووە لەم وەرزی سەرمایەدا، خێزانەکە هیچ ڕێگایەکیان لە بەردەمدا نەما و لەبەردەم خانووەکەدا خێمەیەکیان هەڵدا چوونە ناوی، بەڵام بەرپرسانی شارەکە ژیانی ناو خێمەکەشیان پێ ڕەوانەبینی و داوای لابردنی خێمەکەیان کرد، بۆیە خێزانەکە هانایان بۆ دەزگاکانی ڕاگەیاندن برد.\nلە ئێستادا، بەرپرسانی شارەکە، رێگایان بەو خێزانە داوە، کە بەشێوەیەکی کاتیی بچێتە ناو یەکێک لە خانووەکانی پڕۆژه‌ى په‌نجا خانووى نێشته‌جێ بۆ که‌مده‌رامه‌تانى سیروان، کە خۆشی پێشتر فۆرمی بۆ وەرگرتنی خانووەیەک لەو پەنجا خانووە پڕکردووەتەوە.\nهەرچەندە، بە زارەکی بەڵێنیان پێدراوە، کە ڕێگایان پێبدرێت لەو خانووەدا بمێننەوە و ڕێکارە یاساییەکانیان بۆ تەواوبکرێت، بەڵام هێشتا ئەو خێزانە لە دوودڵییدا دەژین و ترسی جێبەجێنەکردنی بەڵێنەکەیان هەیە.\nغازى، لە لێدوانێکیدا بۆ ڕۆژنیوز ڕەخنەی لە بێباکیی حکومەتی هەرێمی کوردستان گرت و وتی: باوکم و سێ برام شەهیدن، هاوسەرەکەشم دوو برای شەهیدە، تائێستا به‌بچوکترین شت سوودمه‌ند نه‌بووین له‌هیچ هاوکاریه‌کى حکومه‌ت.\nپرۆژەی پەنجا خانووی نیشتەجێی سیراوان، پرۆژەیەکی حکومییە و بۆ کەمدەرامەتەکانی سنوورەکە دروستکراوە، کە بڕیارە لەڕێگای پڕکردنەوەی فۆرم و بە تیروپشک بەسەر ٥٠ خێزانی کەم دەرامەتدا دابەش بکرێت، بەڵام ماوەی دوو ساڵە پرۆژەکە تەواو بووە، هەتا ئێستا دەست بە دابەشکردنی خانووەکان نەکراوە.


''پیاوێکی بێجامە شین''ی جەلال بەرزنجی چاپ کرا.\nدوای چاوەروانیێکی زۆر چاپی ئینگلیزی کتابی "پیاوێکی بێجامە شین"رۆژی 9 -9 2011 لە لایەن زانکۆی ئەلبێترتا لەکەنەدا کەشەشەمین زانکۆیە لەگێتی،چاپکرا.ئەوکتابە جگە لەوەی لە لایەن زانانکۆی ئەلبێرتاو کتێب فرۆشەکانی ناوکەنەداوناوەندی (کتاب بۆ هەمووکەسێک) کەتەنیا کتابە دانسەقەو پرٍِفرۆشەکان بڵاودەکاتەوە، بڵاودەکرێتەوە.لەهەمان کات لە دەرەوی کەنەدایش زانکۆی مەشیگان ٍلە ئەمریکاو دەزگای پەخش وبڵاوکۆدنەوەی کتێب لەبەریتانیابڵاوی دەکەنەوە.\nجەلال بەرزنجی ساڵی 2007 کە نووسەرانی نێونەتەوەی لە کەنەدا تایتلی" نووسەری یەکەمی تاراوگە"ی پێی دا،توانی بەستایلێکی سەرنج راکێش و هەستیارنە یادەوەری تاڵی ژیانی شەو رۆژی سەر (سی وپێنج) سانتی مەتری زیندانی بەعس لەساڵی 1986 بکاتە ئەوکتابە. پرۆفیسۆری ئەدەب لە زانکۆی پەنسەلڤانیە لەئەمریکا دکتۆر سەباح سالح کردویەتیە ئینگلیزی و لە پێناسەی تێروتەسەلەکەی.بەکتابێکی جوان سەرکەوتووی دادەنێ.\nنووسەرو رومانووسی جیهانی و سەرۆکی نووسەرانی نیونەتەوەی (جۆن رۆلسن سو) پێشەکی بۆ نووسیوە. زۆرسەرسامە بە کتابەکەولە یەکێک لە رستەکانی دەڵی"من ژیانی جەلال نەژیاوم،بەڵام رایکێشامە ناوژیانی خۆی، خوێنەرلەگەڵ نووسینەکەی جەلال دەبێتە یەک،بەدرێژای رێگا لەگەڵ خۆی دەمانهێنتە ئیدمنتۆن .ئەو مەعریفەی لە رێگەی هەستەوە پێمیدا، بەجۆرێک، بووە بەشێکە لە خەیاڵم..وەک من تێی بگەم ئەوکارە داهێنانێکی جوامێرانەیە(گًًَینەرس کرێتڤ ئاکت"لەرستەیێکی تردادەڵێ"ئەوکتابە شەهادەیێکی (تەستەمۆنی) زیندووی رووی راستەقینەی کوردە. لە هەمان کاتیش ژیانی نووسەرە."پیاوێکی بێجامە شین" پێشوازیەکی بەرچاوی لەلایەن خوێنەرانی لەباکووری ئەمریکا لێ دەکرێت، سەدان کەس پێش ئەوەی کتابەکە بکەوتەبازارلە رێگەی(ئەمازۆن دات کەم) وهەردوو کتێب فرۆشی زەبەلاحی (چاپتەر) ئیندیگۆ) و کتێبخانە کانی تر پێش وەخت(پری-ئۆردەر) داوایان کردوە.شایانی باسە،ئەوکتابە لەڤیستڤاڵی نیونەتەوەی ئەدەبی(نەن فەکشن)(لێت فیست) لە ئیدمنتۆن لە 17 ئۆکتۆبەری ئەمساڵ لەسەعات 12 نیوەرۆلە لە سەر سەکۆی (س.ب.س) رادیۆو تەلەفزیۆنی کەنەی و سەعات 7 ئێوارەی هەمان رۆژ لە هۆڵی شانۆی کتێبخانەی گشتی ئیدمنتۆن ئاهەنگی بڵاوبوونەوەی کتابەکە سازدەکرێت.بلیتی چوونەژوورەوە بە10 دۆلارە، پارەی بلیتەکانیش دەبەخشرێتە نوسەرانی نیونەتەوەی. پیاوێکی بیجامە شین تاکەکتابە لەوفیستڤاڵە دوو کۆڕی بۆ بگیرێ..لەو ئاهەنگەدا،نووسەری پیاوێکی بێجامە شین جەلال بەرزنجی (ئیدتەر)ی کتابەکە پیتەرماگملندی و وەرگێری کتابەکە پرۆفیسۆر سەباح سالح قسە لە سەر پرۆسەی وەرگێرانی کتابەکە دەکەن .دوایش جەلال بەرزنجی کتابەکەی بۆ خوێنەرانی ئیمزا دەکات.\nبێحامە شینی جەلال یەکێکە لەو کتابانەی زانکۆی ئەلبًًَیرتا بەهاوکاری دەزگای بڵاو کردنەوەی کتاب لە بەریتانیا دەیباتەپێشنگای ساڵانەی نیونەتەوەی کتێب لە فرانکفرت.پێشنگاکەئەمساڵیش لە مانگی 10 لە ئەلمانیا سازدەکرێت.لەپێشنگای فرانکفۆرت ،سەدان دەزگای پەخش وبڵاوکردنەو جیهانی کتێب فرۆش،نووسەر و بەرهەم هێنەری سینەمای بەشداردەبن.لە پێشنگای ساڵی 2010 100 وڵات بەشداریان کرد.300هەزار کەس و 10هەزار رۆژنامەنووس سەردانی پێشنگاکەیان کرد.


توێژینەوەیەكی هاوبەشی دەوڵەتی بەحرەین و توێژەرانی زانكۆی كۆلۆمبیای ئەمەریكا ئاشكرایكرد، ڤاكسینی سینۆفارمی چینی كەمترین كاریگەریی هەیە لە خۆپارێزی و چاكبوونەوە و رێگرتن لە مردن بەراورد بە ڤایزەر بەتایبەت بۆ سەروو 50 ساڵ.\nتوێژینەوەكە كە لە ڕۆژنامەی وۆل ستریت جۆرناڵ بڵاوكراوەتەوە و "ناس كورد" بینیویەتی (29ی ئابی 2021) ئەوەی ئاشكراكردووە، ڤاكسینەكانی ئەسترازینیكای بەریتانی و سبۆتنیكی ڕوسی كاریگەربوون لە رێگرتنی توشبوون بەراورد بەوانەی هیچ ڤاكسینیان وەرنەگرتووە، هەروەها وەرگرانی ڤایزەر كەمتر مردوون بەراورد بە وەرگرانی سینۆفارم.\nهەر بەگوێرەی ئەنجامەكانی توێژینەوەكە، ڕێژەی سەدی مردن لەناو حاڵەتەكانی كۆڤید 19 پاش وەرگرتنی ڤاكسینەكان 0.46% بووە لەناو وەرگرانی سینۆفارم، بەراورد بە 0.15% ی وەرگرانی ڤایزەر، لە كاتێكدا رێژەكە بۆ ئەسترازینیكا دەگاتە 0.03% كە كەمترین مردنە لەناو وەرگرانی ڤاكسینەكان.\nزانایان و شارەزایانی زانستی پزیشكی هۆشداری دەدەن لە گشتاندنی ئەم ئەنجامانە پێش قووڵبوونەوەی زیاتر لە تەمەنی وەرگران و رێژە و جۆری ئەو نەخۆشییانەی تر پێشتر هەیانبووە لەگەڵ وەرگرتنی ڤاكسینەكان و بارودۆخ و هۆكاری ڕاستەقینەی خێراكردنی مردنیان و جەخت دەكەنەوە ئەنجامی توێژینەوەكە بەراییە.\nتوێژینەوەیەكی نوێ دوو سودی چا خواردنەوە ئاشكرا دەكات\n2021.09.05 - 17:45\nئەمریکا ئەو هێزەی بێئومێد کرد کە لە پەنجشیر دژی تاڵیبان شەڕ دەکات\n2021.09.03 - 13:31


دەکرێت کورد وەك گەلێك لە پارتی و یەکێتی خۆش بێت؟ تاڤگە سابیر : چاوی گەل\nنوسەر : chawigal لەبەرواری : شوبات - 25 - 2018\nلە تاوانەکانی پارتی و یەکێتی و ئەو کەسایەتیانەی ، کە دەستیان هەبووە لە کورد کوژیداو بەتایبەت ئەو هەڵوێستە شەرم ئاوەرەی ئەو دوو حیزبە لەم رۆژانەدا وەریانگرت بەرانبەر بە گەلی کورد ، کە رۆژێك لە رۆژان لە ترسناکترین دام ودەستگای سەرکوتکەرانەدا واتە پارتی و یەکێتی کاری کردووە ،لەلایەکی دیکەشەوە لێخۆشبوونی ئێمە لەو تاوانانەی ، کە دژ بە مرۆڤایەتی ئێمە ئەنجامدراون پەیوەندی تەنگا تەنگی بە کەینونەی ئێمەوە هەیە وەك کورد و پرۆژەی نەتەوەیی ئێمە و داهاتووی ئێمەوە ، بە واتایەکی دی ئەوە شێوازی مامەڵەکردنی ئێمەیە لەگەڵ پارتی و یەکێتی لێخۆشبون یان نەبوون لێیان ، کە ئەوە دیاریدەکا ئێمە نەتەوەین و بە ئاستی خود هۆشیاری و کامڵی عەقڵ گەیشتووین وەك نەتەوەیەك لە جیهاندا شوناسی خۆمان مانیفێست دەکەین و لەگەڵ مرۆڤایەتیداو هەربێ حورمەتیەك بۆ سەر ئێمە بەبێ حورمەتی دەزانین بۆ سەر مرۆڤایەتی ، یاخود بەپێچەوانەوە ئێمە هیچ نین جگە لە کۆبوونەوەی کۆمەڵێ عەشیرەت و قەبیلەی شاخاوی بۆ خۆمان قۆناغی پێش کامڵ بوون و پێش نەتەوەیی بوونی خۆمان دەژین ، زاتێکین ڕێز لە کەرامەتی نەتەوەیی و ئینسانی خۆمان دەگرین یاخود کۆمەڵە کێویین ، زاتێکین پەرت و بڵاوو بێ لێپرسراوێتی و بێ سەرمایەی رەمزی و بێ پیرۆزی و بێ پرۆژەو مۆراڵ و بێ ئایندەو لێرەشەوە هەر چیمان بەسەرداهاتووە ناچێتە رێزی ئەزموونی نەتەوەیەکەوە لە مێژووی خەبایتدا بۆ بەدەست هێنانی ددان پێدانان بە شوناسی و مرۆڤایەتیدا ، بەڵکو دەچێتە رێزی بوونی ئێمە وەك زەمینەیەك ، کە ئەوانی دیکە ( دوژمنەکانمان) لەسەریەوە موغامەراتە و جودیەکان خۆیانیان تێیدا بە ئەنجام گەیاندووە.\nوەك گووتم لێخۆشبوون یەکێکە لەو کێشە قووڵانەی ، کە پێمان دەڵێ کۆمەڵێ مەسەلە لێرەدا شوێنی ئیشکالیەتە خود یان بکەر، چ ئەو کەسەی ، کە بەکرداری لێخۆش بوون لە بەرامبەر جپری کردارو تاوانی ئەنجامدراوا، هەلومەرجەکانی لێخۆش بوون ، دنیاو رێکخستنی سیاسی و ئەخلاقی پێش لێخۆش بوون دنیاو رێکخستنی سیاسی دوای لێخۆش بوون ، هەروەها کێشەکە کۆمەڵێ پرسیار لەخۆ دەگرێ لەوانە ئایا ئێمە ئازادین لەورەی لە تاوانێکی گەورە خۆش بین ،کە ئەنجامدراوە دژ بە ئێمە ؟ ئایا لێخۆش بوون توانایەکی رووتی مرۆڤ نییە یاخود خەڵاتی خواوەندە؟ ئایا مرۆڤ بە سروشت کائینێکی میهرەبانە یاخود دڕندەو بوغزاوی؟ ئایا بوغز بەتایبەت بوغزی کۆمەڵگەیەك دژ بە کۆمەڵەیەکی دی میکانیزمێك بۆ راگرتنی کۆمەڵە؟ ئەو کۆمەڵەی ، کە بوغزی نیە، وێنەی دوژمنی نیە وێڕای ئەزموونە خوێناویەکان ، چ جۆرە کۆمەڵەیەکە؟ کێ دەتوانێ لە تاوان خۆش بێت ، سەرکردەکان ، یا قوربانیانی ئەو تاوانە یاخود هەر هەموو ئەو جڤاتە ئایا لێخۆش بوون بێ مەرج شیاوە؟ وەك ئاماژەم بۆ کرد لەم ووتارەدا مەبەستی من زیاتر ورووژاندنی کێشەیەکە نەك وەڵامدانەوەی پرسیارەکان ، وێڕای ئەمەش دەڵێم با لەم چەند سیناریۆیە وورد بینەوە.\nسیناریۆیەکمان هەیە بەرمەبنای بۆچوونێك کە دەڵێ: لێخۆش بوون ، توانای لێخۆشبوون لە دەسەڵاتی مرۆڤ بەدەرە قودرەتێکی ئیلاهییەو مرۆڤ ناتوانێ لە تاوانی گەورە بەتایبەتی تاوانێ دژ بە خەڵك کرابێت ، خۆش بێت تەنها هێزی ئیلاهی لێرەدا هێزی ئیلاهی بەمانای ” Divinity” بەکار دەهێم ، کە سەراپاگیرترە لە بوونی تاکە خودایەك و بگرە دەشێ باوەڕمان بەخودا نەبێت ، بەلام باوەڕمان بە ( Divinity) هەبێت دەتوانێ لە تاوانی دژ بە جڤات یا دژ بە مرۆڤایەتی خۆش بێت ئەمە هەنگاوی یەکەمەو ئەوەی دەمێنێتەوە ئەوەیە ، کە دەبێت بە ناچاری مامەڵە لەگەڵ لایەنە یاسایی و سیاسییەکەدا بکەین ئەویش چەسپاندنی عەدالەتە ، دادگاییکردنی تاوانباران .\nسیناریۆی دووهەم بۆ مامەڵەکردن لەگەڵ لێخوش بووندا پشت بەو بۆچوونە دەبەستێ کە دەڵێ: لێخوش بوون بەیانکردنی قودرەتی عەقڵە لە مرۆڤدا کاتێك ، کە مرۆڤ یا گروپێ لە تاوانێك خۆش دەبێ ئەوە رەهەندە عەقڵیەکەی مرۆڤە ، کە باڵادەستە لەو هەڵوێستەدا ئەوە عەقڵە، کە بەکارە مادامێك مرۆڤ بوونەوەرێکە بەهرەمەندە بە عەقڵ لەواتە مرۆڤ وەك هەموو کێشەکانی دی دەتوانێ کێشەی لێخۆشبوون بە عەقڵانی بکاو دەتوانێ لە تاوان خۆش بێت ، بەڵام دوای ئەوەی ، کە عەدالەت مەجرای خۆی وەرگرت یاخود ئەوەی ، کە بەستنەوەی عەدالەت بە لێخۆش بوونەوە خۆی بە عەقڵانیکردنی کێشەکەیەوە دەرخستمی توانای عەقڵە لێخۆش بوون بەبێ مەرج کاری عەقڵ نیە بەڵکو سۆزێکی رووتە.\nکەواتە لێخۆش مانیفێستی عەقڵە ئەو چرکە ساتە شکۆمەندەیە ، کە تێیدا عەقڵ بەرکەماڵە تێیدا تاك و جڤات بە زەمانی کامڵ بوون دەگەن ، بەڵام هەر خودی عەقڵ داوامان لێدەکا ” یاسا” ، کە خۆی مانیفێستی عەقڵە لە لووتکەی کارکردنیدا ژێر پێ نەخەین ، یاسا پێمان دەڵێ ، کە بۆ کەس نەهاتووە مافی ژیان لە کەسێکی دی زەوت بکا ،کەواتە لێخۆش بوون بێ هەل و مەرج نابێت ، بەڵکو ئەو کاتە مەیسەر دەبێت ، کە عەدالەت مەجرای خۆی وەردەگرێت ، کە کەسێ ناتوانێ ببێ بە قسەکەری هەمووان و لە جیاتی جڤات لە دوژمنەکان و تاوانەکان خۆش بێت ، جڤاتێك ، کە رێزی مرۆڤی بوونی خۆی دەگرێ ناتوانێ بێ عەدالەت و بێ پاداشت لێخۆش بوون وەك خەڵات بداتە دوژمنەکانی ، تەنیا ئەوە لە قەبیلەیەکدا شیاوە ، کە سەرۆکی ئەو قەبیلەیە رۆڵی خوداوەند ببینێ و لە جیاتی هەمووان لە دوژمنەکان خۆش بێت ، لە جڤاتێکدا کە رێز لە ژیان و لە تاکە کەس دەگیرێ و تاکە کەس خاوەنی مافەکانە لەوانە مافی ژیان و خودی جڤات کۆبوونەوەیەکی هەڕەمەکی نییە ، بەڵکو رەهەندێکی پیرۆزیش لەخۆ دەگرێ لەکاتی روودانی کارەساتێکدا ، تاوانێکدا هیچ کەس جورئەتی ئەوە ناکا بەناوی هەمووانەوە لە دوژمن خۆش بێت بێبەشداریکردنی هەمووان لەو پرۆسەیەدا لە ڕێگای دام دەستگا یاسایی و مەدەنیەکانەوەو لە هەمووشی گرنگتر ئەوەی بڕیاری پرۆسەکە دەداتئەوانەن ، کە ڕاستەوخۆ تاوانیان بەرانبەر کراوە نەك سیاسەتمەدارەکان.


به‌ته‌مه‌نترین ئه‌ندامی ئه‌نجوومه‌نی پارێزگای كه‌ركوک وەک سەرۆکی ئەنجومەن دەستنیشاندەکرێت\nبه‌غدا به‌ته‌مه‌نترین ئه‌ندامی ئه‌نجوومه‌نی پارێزگای كه‌ركووك، وه‌ك سه‌رۆكی ئه‌نجوومه‌نی پارێزگا ده‌ست ده‌ستینشانده‌كات.\nبه‌پێی نوسراوێك حكومه‌تی عێراق جه‌مال مه‌ولود ئه‌ندامی لیستی برایه‌تی وه‌ك سه‌رۆكی ئه‌نجومه‌نی پارێزگای كه‌ركوك به‌وه‌كاله‌ت له جێگای ڕێبوار تاڵه‌بانی كه‌له‌دوای ڕوداوه‌كانی 1ی ئۆكتۆبه‌ره‌وه پارێزگاكه‌ی جێهشتووه ده‌ستنیشانكراوه.\nله نوسراوه‌كه‌دا ده‌سه‌ڵاتی سه‌رفكردنی پاره و واژۆكردن به جه‌مال مه‌لود به‌خشراوه‌و بڕیار وایه رۆژی یه‌كشه‌ممه نوسراوی فه‌رمی ده‌ست به‌كاربوونی به‌ده‌ست بگات و ده‌ست به‌كارده‌بێت.\nجه‌مال مه‌ولود، كه ئێستا سه‌رۆكی لیژنه‌ی دارایی ئه‌نجوومه‌نی پارێزگای كه‌ركووكه به په‌یامی ڕاگه‌یاند: به‌هۆی ئه‌وه‌ی به‌غدا كار به ئیمزاكانی رێبوار تاڵه‌بانی ناكات تاكو ئێستا مووچه‌ی ئه‌ندامانی ئه‌نجومه‌نی پارێزگای كه‌ركوك دابه‌ش نه‌كراوه، ئه‌ویش بۆ و واژۆكردنی لیستی مووچه‌ی فه‌رمانبه‌ران و ڕایكردنی كاروباره ئیدارییه‌كانی ئه‌نجوومه‌ن له جێگای ڕیبوار تاڵه‌بانی داده‌نرێت.\nبه‌هۆی ڕوداوه‌كانی 16ی ئۆكتۆبه‌ر و كشانه‌وه‌ی هێزه‌كانی پێشمه‌رگه له كه‌ركوك له‌ده‌ستدانی نیوه‌ی خاكی هه‌رێمی كوردستان له‌لایه‌ن پارتی و یه‌كێتییه‌وه، كورد زۆربه‌ی پۆسته ئیدارییه‌كانی پارێزگاكه‌ی له‌ده‌ستداوه، ڕێبوار تاڵه‌بانی سه‌رۆكی ئه‌نجومه‌نی پارێزگای كه‌ركوك به وه‌كاله‌ت به‌هۆی ئه‌وه‌ی كه فه‌رمانی ده‌ستگیركردنی هه‌یه به‌غدا مامه‌ڵه‌ی فه‌ڕمی له‌گه‌ڵ ناكات.


پرۆژەیەکی قاسم سلێمانی لە عێراق ئاشکرادەکرێت\nرۆژنامه‌یه‌كی عه‌ره‌بی بڵاویکردووتەوە کە قاسم سلێمانی ، فه‌رمانده‌ی سوپای قودسی سەر بە سوپای پاسدارانی ڕژێمی ئیسلامی ئێران ، ده‌یه‌وێ هاوپه‌یمانیه‌تیه‌كی به‌هێز له نێوان مالكی و عه‌بادی و عامری و حه‌كیم پێكبهێنێ.\nرۆژنامه‌ی شه‌رقولئه‌وسه‌تی له‌نده‌نی بڵاویكردووته‌وه كه قاسم سلێمانی ، فه‌رمانده‌ی فه‌یله‌قی قودسی سوپای پاسدارانی كۆماری ئیسلامی ئێران له‌گه‌ڵ سه‌ركرده‌كانی شیعه كۆبۆته‌وه بۆ ئه‌وه‌ی هاوپه‌یمانه‌تیه‌ك بۆ پێكهێنانی حكومه‌تی نوێی عێراق پێكبهێنن.\nرۆژنامه‌كه پشتی بە میدیاكانی فه‌ره‌نسای بەستووە و زانیاری زیاتر دەدات كه قاسم سلێمانی دوو رۆژ به‌ر له ئه‌مرۆ له شاری به‌غدا له‌گه‌ڵ لایه‌نه شیعییه‌كان بۆ ئه‌م مه‌به‌سته كۆبۆته‌وه.\nهه‌روه‌ها میدیاكانی فه‌ره‌نسا له سه‌ر زاری سه‌رچاوه‌یه‌ك كه به‌شداربووه له كۆبوونه‌وه‌كه گواستویه‌تییه‌وه ، تاران ده‌یه‌وێ هاوپه‌یمانه‌تییه‌كی فراوان له نێوان و مالكی و عه‌بادی و عامری و حه‌كیم ، شانبه‌شانی نوێنه‌رانی یه‌كێتی نیشتمانی كوردستان پێكبهێنێ.


مەلا بەختیار، ئەندامی ئەنجومەنی باڵا و بەرژەوەندی سیاسیی یەکێتی لە نوسینێکدا ڕایگەیاند، لەکاتی مەرگەساتی کیمیابارانکردنی هەڵەبجەدا، خەڵکانێک هەبوون پەنجەی ئاوساوی دەستی ژنانی هەڵبجەیان بڕیوە تا ئەڵقە و ئەنگوستیلەکانیان ببەن، پارەی گیرفانی قوربانییەکانیان دزیوە، کەچی ئێستا کاربەدەست و پلەدارن.\nمەلا بەختیار، ئەندامی ئەنجومەنی باڵا و بەرژەوەندی سیاسیی یەکێتی لە فەیسبوکی فەرمیی خۆی (سێشەممە 16ی ئازاری 2021) ڕایگەیاند، "کە یادی هەڵەبجە دەکرێتەوە، جگە لە فاشیەتی بەعس، لە ناخمدا، برینێکی تر دەکولێتەوە، ئەویش زامی ئەو تاوانبارانەیە کە لەکاتی مەرگەساتەکەدا، بەناو شارەکەدا گەڕاون و تەرم تەرم هەڵیانداونەتەوە و ملوانکەی ژنان و ئەنگوستی دەستیان و سەعاتەکانیان کۆکردووەتەوە، دەستی تاوانیان بردووەتە گیرفانی قوربانیەکان و پارەکانیان دزیوە."\nئاماژەی بەوەشکردووە، "لە خەڵکی باوەڕپێکراوم بیستووە کە تاوانباری وا هەیە (هەن ماوون و هەشن نەماوون) پەنجەی ئاوساوی دەستی ژنانیان بڕیوە، هەتا ئەڵقە و ئەنگوستیلەکانیان ببەن ماڵانیان تاڵان کردووە و لە رۆژهەڵاتی کوردستاندا فرۆشتویانە."\nمەلا بەختیار ئەوەشی خستووەتەڕوو، " لەم تاوانبارانە هەیە کاربەدەستن و پلەی سەربازی گەورەیان هەیە، من ئێستاش قسەیان لەگەڵ ناکەم."\nپزیشکێکی کورد باس لە سودێکی چاوەڕواننەکراوی ڤاکسینەکانی کۆرۆنا دەکات\n2021.03.25 - 23:17


"هیچ کێشەیەکی یاسایی لە پارێزگاربونی دکتۆر هەڤاڵدا نییە"\nوەک تێبینیم کردوە تەنها لەم زۆنە شەق و شڕەی پێی دەوترێت زۆنی سەوز و نیلیدا، یاساناس و سیاسیەکانی، ئەوەندەی ئەڵێن نابێ و ناکرێ و ناشێ، نیو هێندەی ناڵێن دەبێ وەیا ئەبێ ببێت. بەناو فەقیهە قانونیەکانمان خۆیان بە بڕگەو مادەوە سەرقاڵکردوەو هەمویان لەوەهمی یاساسازیدا غەرق بون.. بەڵام ئەم پرسە تەنها دوو دیوی هەیە کە ئەبێت یەکلایی بکرێتەوە:\nیەکەم: ئەگەر سیاسییە( کە هیوادارین وا نەبێت)، ئەوا نابێت گۆڕان تاقی بکرێتەوە. یاریکردن لەگەڵ گۆڕان یاریکردنە بە ئاگر، بە تایبەت لەم دۆخەدا کە گۆڕان سەمامی (صمام) ئەمانی ناوچەکەیە.\nدووەم: ئەگەر قانونیە، ئەوا هیچ کێشەیەکی یاسایی لە بە پارێزگاربون و راستەوخۆ دەستبەکاربونی کاک هەڤاڵ ئەبوبەکردا نیە و هەر سبەینێ وەک پارێزگارێکی شەرعی( بێ حیلە شەرعی)، ئەتوانێت بە سەرجەم دەسەڵاتەکانیەوە، بە گوێرەی یاسای ژمارە سێی ٢٠٠٩ ی هەموارکراو بە ئەرکەکانی هەستێت.\nبەدەر لە شیکردنەوەی مادەو بڕگە قانونیەکان، لەسەر بنەمای ئەم چوار خاڵەی خوارەوە دەکرێت دکتۆر هەڤاڵ، پاش رەزامەندی ئەنجومەن، بە کارەکانی هەستێت:\nیەکەم: پارێزگار لە لایەن ئەنجومەنی هەڵبژێردراوی پارێزگاوە بە دەنگی زۆرینەی رەها هەڵدەبژێردرێت و دیاری ئەکرێت. واتە ئەو پۆستە لە دەسەڵاتی سەرۆکی هەرێم یا پەرلەمان یا ئەنجومەنی وەزیراندا نییە. ئەو کەسەی کە ئەنجومەن دیاری ئەکات تاکە کاندیدە کە سەرۆکی هەرێم مولزەمە پەسەندی بکات و جگە لە پەسەندنکردنی هیچ بژاردەیەکی تری نییە. واتە نە بۆی هەیە ئیمزای نەکات و نە ئەتوانێت داوای گۆڕینی بکات. لەم حاڵەتەدا مەرسومی هەرێمی ئیقراریە نەک ئیجرائی، بەو حوکمەی هیچ خیارێکی تری نیە. کەواتە مەرسومی هەرێمی هیچ کاریگەریەکی قانونی بەسەر کارەکانی پارێزگاردا نیەو ئەو ئەتوانێت تا دەرچونی ئەو مەرسومە ( کە هیچ لە بنەمای هەڵبژاردنەکە ناگۆڕێت) بە کارەکانی هەستێت.\nدووەم: گوایە ئەسڵی کێشەکە ئەوەیە کە دەبێت فەرمانی دەستبەکاربون لە لایەن سەرۆکی هەرێمەوە بێت. جارێ ئەمە راست نییە، چونکە لە قانونەکەدا نەنوسراوە سەرۆکی هەرێم بەڵکو فەرمانی هەرێمی. بەڵام گەر واشبێت ئەوە نە کێشەی پارێزگاری تازەیە و نە ئەنجومەنی پارێزگا. واتە گەر سەرۆکی هەرێم هەبوو ئەوا ئەو رێو رەسمە ئەنجام ئەدرێت، گەریش نەبوو ئەوا پارێزگار بە کارە ئسوڵیەکانی خۆی هەڵدەستێت تا سەرۆکی هەرێم دیاری ئەکرێت و ئەو مەرسومە ئیمزا ئەکات، کە وەک وتم شتێکی شکڵیەو هیچ تەبەعەیەکی قانونی نییە. کارەکانی پارێزگا تەنفیزیە بە هەمان چەشنی ئەنجومەنی وەزیران کە ناکرێ لە ژێر هیچ بیانویەکدا پەکبخرێت.\nسێیەم: سەروکاری پارێزگار لەگەڵ ئەنجومەنی وەزیران و وەزارەتی ناوخۆ و وەزارەتە پەیوەندیدارەکان و ئەنجومەنی پارێزگایە، دوور و نزیک پەیوەست نیە بە سەرۆکایەتی هەرێمەوە. ئەرکەکانی ئەو مەحەلیەو لە چوارچێوەی سنوری پارێزگاکەی خۆیەتی. واتە هیچ بەرخوردێکی لەگەڵ سەرۆکی هەرێم نیە. بون و نەبونی سەرۆکی هەرێم کار ناکاتە سەر کارو فەرمانی پارێزگار و ئەنجومەنی پارێزگا. بۆیە شەرعییەت دانی ئەنجومەنی وەزیران و بڕیاردانی مامەڵەکردنی کارگێڕی و قانونی لەگەڵ پارێزگاری تازەدا، بەسە بۆ دەستبەکاربونی. وابزانم لەم حاڵەتەشدا کە زۆرینەی ئەنجومەنی وەزیران سەرباری جێگرەکەی لەو هێزانەن کە لایەنگری ئەو گۆڕانکاریەن ( کە هیوادارم وابێت)، بۆیە دەبێت ئەنجومەنی وەزیران ئەو کار ئاسانیە بکات.\nچوارەم: گەر مەسەلەی سوێندی یاسایی بهێنرێتە پێشەوە، ئەوا ئەوەش مەسەلەیەکی شکڵیە، چونکە پارێزگار بەو حوکمەی لە بناغەدا ئەندامی ئەنجومەنە، ئەوا پێشتر هەمان ئەو سوێندەی خواردوە. واتە سوێندەکەی تری تەنها دوبارەکردنەوەیە.


باسی چۆنیەتی دەستنوێژگرتنی پێغەمبەر صلی الله علیە وسلم...فيقه(به‌شى سى يه‌م)\nله سونه‌نى فه‌رمووده‌كانى ابوداودى ئه‌سسه‌جه‌ستانى ///عَنِ ابْنِ عَبَّاس, قَالَ: دَخَلَ عَلَىَّ عَلِىٌّ رَضِىَ اللهُ عَنْهُ- يَعني ابنَ أبي طالِبٍ -وَقَدْ أَهْرَاقَ الْمَاءَ, فَدَعَا بِوَضُوءٍ, فَأَتَيْنَاهُ بِتَوْرٍ فِيهِ م\nباسی چۆنیەتی دەستنوێژگرتنی پێغەمبەر صلی الله علیە وسلم...فيقه(به‌شى دووه‌م)\nله سونه‌نى فه‌رمووده‌كانى ابو داودى ئه‌سه‌جه‌ستانى //عَنْ عَبْدِ خَيْرٍ , قَالَ: أَتَانَا عَلِىٌّ رَضِيَ اللَّهُ عَنْهُوَقَدْ صَلَّى, فَدَعَا بِطَهُورٍ فَقُلْنَا: مَا يَصْنَعُ بِالطَّهُوڕ وَقَدْ صَلَّى؟\nباسی چۆنیەتی دەستنوێژگرتنی پێغەمبەر صلی الله علیە وسلم...فيقه(به‌شى يه‌كه‌م)\nله‌سونه‌نى فه‌رمووده‌كانى ابوداوودى ئه‌سسه‌جه‌ستانى ///عَنْ حُمْرَانَ بْنِ أَبَانَ مَوْلَى عُثْمَانَ بْنِ عَفَّانَ , قَالَ: رَأَيْتُ عُثْمَانَ بْنَ عَفَّانَ تَوَضَّأَ: فَأَفْرَغَ عَلَى يَدَيْهِ ثَلاَثًا فَغَسَلَهُمَا, ثُمَّ تَمَضْمَضَ وَاسْتَنْثَرَ, ثُمَّ غَسَلَ وَجْهَهُ ثَلاَثًا, وَغَسَلَ يَدَهُ الْيُمْنَى إِلَى الْمِرْفَقِ ثَلاَثًا, ثُمَّ الْيُسْرَى مِثْلَ ذ\nباسی كەسێك دەستی بخاتە ناو دەفری ئاوەوە پێش ئەوەی بیشوات.فيقه\nله سونه‌نى فه‌رمووده‌كانى ابوداودى ئه‌سسه جه‌ستانى ///عَنْ أَبِى هُرَيْرَةَ, قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: (إِذَا قَامَ أَحَدُكُمْ مِنَ اللَّيْلِ؛ فَلاَ يَغْمِسْ يَدَهُ فِى الإِنَاءِ حَتَّى يَغْسِلَهَا ثَلاَثَ مَرَّاتٍ, فَإِنَّهُ لاَ يَدْڕى أَيْنَ بَاتَتْ يَدُهُ ).(صحيح)واتە: لە ئەبو هورەیرەوە دەگێڕنەوە, كە وتویەتی: پێغەمبە\nباسی وتنی: (بسم الله) لەسەرەتای دەستنوێژەوە...فيقه\nله سونه‌نى فه‌رمووده‌كانى ابوداودى ئه‌سسه‌جه‌ستانى ///عَنْ أَبِى هُرَيْرَةَ, قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: (لاَ صَلاَةَ لِمَنْ لاَ وُضُوءَ لَهُ, وَلاَ وُضُوءَ لِمَنْ لَمْ يَذْكُڕ اسْمَ اللَّهِ [تَعَالَى] عَلَيْهِ ).(صحيح) واتە: لە ئەبو هورەیرەوە دەگێڕنەوە, كە وتویەتی: پێغەمبەری خوا صلی الله علیە وسلم فەرموویەتی: نوێژ بۆ\nباسی دەستنوێژ گرتن بەتەوای و بە باشی و دەستنوێژ گرتن لە دەفری مس دا...فيقه\nله سوننه‌نى فه‌رموده‌كانى ابوداودى ئه‌سسه‌جه‌ستانى ///عَنْ عَبْدُ اللَّه بْنِ عَمْرٍو: أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ رَأَى قَوْمًا وَأَعْقَابُهُمْ تَلُوحُ فَقَالَ:(وَيْلٌ لِلأَعْقَابِ مِنَ النَّاڕ, أَسْبِغُوا الْوُضُوءَ ).(صحيح)واتە: لە(عَبْدُ اللَّه)ی كوڕی عەمرەوە رەزای خوایان لێ بێ هاتووە, كە پێغەمبەری خوا صلی الله علیە وسلم\nله سونه‌نى فه‌رمووده‌كلنى ابوداودى ئه‌سسه‌جه‌سانى ///عَنْ أَبِى نَعَامَةَ: أَنَّ أَنَّ عَبْدَ اللَّهِ بْنَ مُغَفَّلٍ سَمِعَ ابْنَهُ يَقُولُ: اللَّهُمَّ إِنِّى أَسْأَلُكَ الْقَصْرَ الأَبْيَضَ عَنْ يَمِينِ الْجَنَّةِ إِذَا دَخَلْتُهَا, فَقَالَ: أَىْ بُنَىَّ, سَلِ اللَّهَ الْجَنَّةَ, وَتَعَوَّذْ بِهِ مِنَ النَّاڕ, فَإِنِّى سَمِعْتُ رَسُولَ اللَّهِ صَلَّى اللَّه\nله فه‌رمووده‌كانى ابو داودى ئه‌سسه جه‌ستانى/وه‌رگير /ناصح ابرههيم سازانى///عَنْ عَائِشَةَ رَضِىَ اللهُ عَنْها: أَنَّ النَّبِىَّ صَلَّى اللَّهُ عَلَيْهِ وَسَلَّمَ كَانَ يَغْتَسِلُ بِالصَّاعِ, وَيَتَوَضَّأُ بِالْمُدِّ.\nباسی ئایا كەسێك نوێژ بكات لەكاتێكدا كە تەنگاو بێت ...فيقه\nله سونه‌نى فه‌رموده‌كانى ابوداودى ئه‌سسه جه‌ستانى/وه‌رگير/ناصح ابراهيم سازانى///عَنْ عَبْدُ اللَّه بْنِ الأَرْقَمِ: أَنَّهُ خَرَجَ حَاجًّا - أَوْ مُعْتَمِرًا - وَمَعَهُ النَّاسُ وَهُوَ يَؤُمُّهُمْ, فَلَمَّا كَانَ ذَاتَ يَوْمٍ أَقَامَ الصَّلاَةَ صَلاَةَ الصُّبْحِ ثُمَّ قَالَ: لِيَتَقَدَّمْ أَحَدُكُمْ, - وَذَهَبَ إِلَى الْخَلاَءِ - فَإِنِّ\nله سونه‌نى ابوداودى ئه‌سه‌جه‌ستانى/وه‌رگێر /ناصح ابراهيم سازانى///عَنْ عَبْدُ اللَّه بْنِ مَسْعُودٍ: أَنَّ النَّبِىَّ صَلَّى اللَّهُ عَلَيْهِ وَسَلَّمَقَالَ لَهُ لَيْلَةَ الْجِنِّ (مَا فِى إِدَاوَتِكَ )؟ قَالَ نَبِيذٌ.\nباسی دەستنوێژ گرتن بە ئاوی دەریا...فقيه\nله سووننه‌نى فه‌رمووده‌كانى ابوداودى ئه‌سه‌جه‌ستانى /وه‌رگير /ناصح ابراهيم سازانى///عَنْ أَبِى هُرَيْرَةَ, قَالَ: سَأَلَ رَجُلٌ النَّبِىَّ صَلَّى اللَّهُ عَلَيْهِ وَسَلَّمَفَقَالَ يَا رَسُولَ اللَّهِ إِنَّا نَرْكَبُ الْبَحْرَ, وَنَحْمِلُ مَعَنَا الْقَلِيلَ مِنَ الْمَاءِ, فَإِنْ تَوَضَّأْنَا بِهِ عَطِشْنَا, أَفَنَتَوَضَّأُ بِمَاءِ الْبَحْر\nباسی نەهی كردن لەو كارە...فيقه\nله فه‌رمووده‌كانى سونه‌نى ابوداودى ئه‌سه جه‌سستانى / وه‌رگير /ناصح ابراهيم سازانى///عَنْ حُمَيْدٍ الْحِمْيَڕىِّ, قَالَ: لَقِيتُ رَجُلاً صَحِبَ النَّبِىَّ صَلَّى اللَّهُ عَلَيْهِ وَسَلَّمَ أَرْبَعَ سِنِينَ كَمَا صَحِبَهُ أَبُو هُرَيْرَةَ, قَالَ: نَهَى رَسُولُ اللَّهِ صَلَّى اللَّهُ عَلَيْهِ وَسَلَّمَ أَنْ تَغْتَسِلَ الْمَرْأَةُ بِفَضْلِ الرَّجُلِ\nباسی دەستنوێژ گرتن بە بەرماوەی ئاوی (دەستنوێژی) ئافرەت...فقيه\nله سوننه‌نى فه‌رمووده‌كانى ابوداودى ئه‌سسه‌جه‌ستانى/وه‌رگير /ناصح ابراهيم سازانى///عَنْ عَائِشَةَ رَضِىَ اللهُ عَنْها, قَالَتْ: كُنْتُ أَغْتَسِلُ أَنَا وَرَسُولُ اللَّهِ صَلَّى اللَّهُ عَلَيْهِ وَسَلَّمَ مِنْ إِنَاءٍ وَاحِدٍ, وَنَحْنُ جُنُبَانِ (صحيح) واتە: لە خاتوو عائیشەوە رەزای خوای لێ بێ دەگێڕنەوە, كە وتویەتی: من و پێغەمبەری خو\nباسی بەرماوەی پشیلە....فقيه\nله فه‌رمووده‌كانى سونه‌نى ابوداودى ئه‌سسه‌جه‌ستانى/وه‌رگير/ناصح ابراهيم سازانى///عَنْ كَبْشَةَ بِنْتِ كَعْبِ بْنِ مَالِكٍ - وَكَانَتْ تَحْتَ ابْنِ أَبِى قَتَادَةَ - أَنَّ أَبَا قَتَادَةَ دَخَلَ فَسَكَبَتْ لَهُ وَضُوءًا, فَجَاءَتْ هِرَّةٌ فَشَڕبَتْ مِنْهُ, فَأَصْغَى لَهَا الإِنَاءَ حَتَّى شَڕبَتْ, قَالَتْ كَبْشَةُ فَرَآنِى أَنْظُرُ إِلَيْهِ!\nباسی دەستنوێژگرتن لە بەرماوەی سەگ....فقيه\nله‌فه‌رمووده‌كانى سونه‌نى ابوداودى ئه‌سسه‌جه‌ستانى /وه‌رگير/ناصح ابراهيم سازانى///عَنْ أَبِى هُرَيْرَةَ, عَنِ النَّبِىِّ صَلَّى اللَّهُ عَلَيْهِ وَسَلَّمَ قَالَ: (طُهُورُ إِنَاءِ أَحَدِكُمْ إِذَا وَلَغَ فِيهِ الْكَلْبُ؛ أَنْ يُغْسَلَ سَبْعَ مِرَارٍ أُولاَهُنَّ بِتُرَابٍ ).(صحيح) واتە: لە ئەبو هورەیرەوە دەگێڕنەوە, كە پێغەمبەری


گۆڕانكاری له لێگزسدا ده‌كرێت\n8/6/2016 10:11 AM\nبه‌وێنه.. كۆمپانیایه‌ك گۆڕانكاری له لێگزسدا ده‌كات\nئه‌گه‌ر دیزاینی ئۆتۆمبێلی لێگزس له‌جۆری LX570 به‌دڵ نیه‌و ناتوانیت له‌سه‌ر ئه‌م دیزاینه بوه‌ستیت، ئه‌وا پێده‌چێت ئه‌م دیزاینه كاتی بێت، چونكه كۆمپانیای wald كه تایبه‌ته به‌گۆڕانكاری له‌دیزاینی ئۆتۆمبێلدا، هه‌ستاوه به‌گۆڕینی دیزانی ئه‌م ئۆتۆمبێله.\nكۆمپانیاكه به‌ڕه‌سمی رایگه‌یاند كه گۆڕانكاری ته‌واوی له‌ئۆتۆمبێلی لێگزس LX570 Sport Line كردووه، ئاشكراشی ده‌كات كه پێده‌چێت ئه‌م دیزاینه نوێیه جوانترو شه‌ڕانیتر بێت له‌دیزاینه بنه‌ڕه‌تییه‌كه.\nده‌ستكاریكردنی ئۆتۆمبێله‌كه هه‌موو به‌شه‌كانی ئۆتۆمبێله‌كه‌ی گرتووه‌ته‌وه‌و زیاتر كردوویه‌تی به‌ئۆتۆمبێلێكی وه‌رزشی، هاوكات سه‌رجه‌م پارچه‌كانی له‌مادده‌ی پلاستیك له‌جۆری ABS دروستكردووه، له‌به‌شی پێشه‌وه‌شیدا ده‌عامیه‌كانی كردووه به‌وه‌رزشی، هه‌روه‌ها بلاجیكتۆره‌كانی ده‌ستكاری كردووه‌و دیزاینێكی نوێی پێبه‌خشیون.\nبۆ گۆڕانكاری ته‌واو له‌ئۆتۆمبێله‌كه‌دا كۆمپانیای wald ده‌ستكاری لاته‌نیشت و پشته‌وه‌شی كردووه، هه‌رچی تایبه‌ته به‌لاته‌نیشته‌كانی ئه‌وه پارچه‌ی زیاده‌ی بۆ داناوه تا ببێته ئۆتۆمبێلێكی وه‌رزشی و به‌جۆرێكیش ده‌رچوون له‌م به‌شانه‌دا هه‌بێت، له‌به‌شی پشته‌وه‌شیدا به‌هه‌مانشێوه ده‌عامیه‌كانی كردووه به‌وه‌رزشی و سیستمی دوو ئه‌گزۆزی بۆ داناوه، له‌كۆتاییشدا گۆڕانكاری له‌ویله‌كانیدا كردووه‌و ویلی كۆمپانیای JARRET J11C بۆ داناوه كه قه‌باره‌یان 24 ئینجه.\nس: سعودی الشفت


ئایا جیاوازی نێوان حەرام و نادرووست (عدم الجواز) و باش نییە ‹‹المكروه›› چی یە ؟: ماڵپەڕی وەڵامەکان\nزانست و بانگەوازئایا جیاوازی نێوان حەرام و نادرووست (عدم الجواز) و باش نییە ‹‹المكروه›› چی یە ؟\nئایا جیاوازی نێوان حەرام و نادرووست (عدم الجواز) و باش نییە ‹‹المكروه›› چی یە ؟\nئایا جیاوازی نێوان حەرام و نادرووست (عدم الجواز) و باش نییە ‹‹المكروه›› چی یە ؟ و ئایا بەردەوام بوون لەسەر ئەو شتانە باش نین ‹‹المكروه›› وا دەكا بیگەیەنێتە پلەی حەرامی ؟\nحەرام ئەو شتەیە كە درووست نی یە ئەنجامدانی و بكەرەكەی و ئەنجامدەرەكەی شیاوی سزا دانە و پاداشتی ئەو كەسەش دەدرێتەوە كەوازی لێدێنێ .\nوە بەو شتە دەوترێت : باش نی یە ‹‹المكروه›› كە نەكردن و واز هێنان لێی خاوەنەكەی پاداشت وەردەگرێت و بەئەنجامدانی سزا نادرێت ، وبەردەوام بوون لەسەر ئەو شتانەی كە باش نین ‹‹المكروه›› وا ناكات بیگەیەنێتە پلەی حەرام ، بەڵام ڕەنگە هەندێ جار ببێتە ڕێخۆشكار و هۆكار بۆ ئەنجام دانی كاری حەرام ودوور كەوتنەوە لێی باشترە ، وكاتێ كە دڵنیا بوویت لەوەی دەتگەیەنیەتە كاری حەرام ئەوا لەو كانەدا حەرام دەبێت و نابێت لێی نزیك بیتەوە.\n(10) ڕێگاى ئاسان بۆ فێر بوونی زمانی عەرەبی (50) هۆکار بۆ سەرخستنى پێغەمبەرى خوا صلى الله علیه وسلم چۆن بتوانم ببم بە کلیلى خێر وچاکە بۆ خزم و دۆست وکەس وکارم ؟ جیاوازی نێوان فیقه وبنچینە فقهیەکان چیە؟ مەبەست لەو شتانە چی یە كەپێی دەوترێ لەدیندا زانراوە و بەدیهیاتە (المعلوم من الدين بالضرورة )؟\nسەردان: ١,٩٣١ بەش: زانست و بانگەواز\nپرسیاری دواترئایا حوكمی خۆ ڕازاندتەوەی ئافرەت چی یە ؟پرسیاری پێشترمەبەست لەو شتانە چی یە كەپێی دەوترێ لەدیندا زانراوە و بەدیهیاتە (المعلوم من الدين بالضرورة )؟


کۆمپانیای بلاک پوڵ یەکێکە لە یەکەمینی کۆمپانیا نەوتیەکان. دامەزراوە لەلاین دانا حاجی یەوە و مۆڵەتی ڕسمی وەرگرتووە بۆ کارکردن لە هەردوو هەرێمی کوردستان و شاری بلاک پوڵ لە بەریتانیا. کۆمپانیای بلاک پوڵ پەیڕەوی ستراتیجیەکی ناوازە دەکات لە بەدەست هێنانی قازانج لە کارگێڕی نەوتدا وەکو دامەزراوەیکی لەگەڵ هەبوونی پەیوەندیەکی بەهێز لەگەڵ چەندین لایەنی جیاواز. ئێمە گرنگی ئەدەین بە هێشتنەوەی متمانەی كڕیارەکانمان و ئەو پەیوەندیە ئیجابیانەی بەدەستمان هێناوە لەو پڕۆژانەی پێمان سپێردراون. دوو لقی سەرەکیمان هەیە. یەکێکیان لە شاری بلاک پوڵ، بەریتانیا وە ئەوەی تر لە هەرێمی کوردستان، سلێمانی. کارەسەرەکیەکانی کۆمپانیا بریتیە لە: گواستنەوە، پاڵاوگە، دابینکردن، بازرگانی بۆ دەرەوە، فرۆشتنی ڕاستەوخۆ بە بەنزینخانە ناوخۆییاکان، وە هەبونی بەنزین خانە.\nئامانجی کۆمپانیای بلاک پوڵ بریتیەلە بەدەست هێنانی تەندەرە نەوتیەکان و بە جێگەیاندنی باشترین گواستنەوە. بەهێزی دەستەی بەڕێوەبردنمان، ئەزمونی دەرەکیمان، هەڵوێستمان، توانای کارکردنمان و لێهاتوویمان، وە بەشداریکردنی بەکۆمەڵ بەرەو هەمان مەبەست هانمان دەدات بۆ شارەزابون لە گەشەپێکردنی کارەکانمانا و ئیدارەکردنێکی باش بۆ هێشتنەوەی ناو و ناوبانگی کۆمپانیا و کۆنترۆڵ کردنی مەترسی.\nبناغەی کار لای ئێمە ئەوەیە بۆ بوون بە باشترین کۆمپانیا لەگەڵ بەرزترین توانای کار لە بواری نەوت دا. پلانی گەشە کردنی ئێمە خۆی ئەبینێتەوە لە بەهێزکردنی پەیوەندیەکانمان، ئامادەگی باش لە سەرئاستی هەرێمایەتی، شارەزابوون لە گەشەپیێدان و بەرهەم هێنانی نەوت دا. ئێمە لە کارەکانماندا خۆمان تەرخان کردوو بۆ بەدەستهێنانی تەندەرە نەوتیەکان، گواستنەوەی نەوت، وە کارگێڕیەکی بەتوانا لە سەر ئاستی هەرێمی کوردستان. کۆمپانیای بلاک پوڵ دەیهێڵتەوە نرخی سامانە نەوتیەکانی لەڕێی کاری جێگیر بە پاراستنی ژینگە لە هەرێمی کوردوستان و بەریتانیا.


چوار رۆژنامه‌نوسى عێراقى له تۆڕى نیریج خه‌ڵاتى جیهانى له به‌لجیكا‌و عه‌ممان به‌ده‌ست ده‌هێنن | NIRIJ چوار رۆژنامه‌نوسى عێراقى له تۆڕى نیریج خه‌ڵاتى جیهانى له به‌لجیكا‌و عه‌ممان به‌ده‌ست ده‌هێنن – NIRIJ\nHome هه‌واڵ چوار رۆژنامه‌نوسى عێراقى له تۆڕى نیریج خه‌ڵاتى جیهانى له به‌لجیكا‌و عه‌ممان به‌ده‌ست ده‌هێنن\nچوار رۆژنامه‌نوسى عێراقى له تۆڕى نیریج خه‌ڵاتى جیهانى له به‌لجیكا‌و عه‌ممان به‌ده‌ست ده‌هێنن\n9ى دیسێمبه‌ر 2011\nسه‌رپه‌رشتیارى گشتیى تۆڕى به‌دواداچوونى عێراقى (نیریج)، هه‌ینى، رایگه‌یاند چوار رۆژنامه‌نوسى عێراقى له ئه‌ندامانى تۆڕه‌كه، توانیویانه چوار خه‌ڵاتى عه‌ره‌بى‌و جیهانى بۆ باشترین به‌دواداچوونى ئه‌مساڵ به‌ده‌ست بهێنن، ئاماژه‌ى به‌وه‌شدا كه به‌م زووانه مینحه‌ى دوو بۆ سێ ملیۆن دینار به‌و رۆژنامه‌نوسانه ده‌درێت كه به‌دواداچوونى رۆژنامه‌وانیى چڕ‌وپڕ بۆ تۆڕه‌كه ئه‌نجام ده‌ده‌ن.\nمحه‌مه‌د روبه‌یعى له گفتوگۆیه‌كدا به “سۆمه‌رییه نیوز”ى راگه‌یاند “ئه‌ندامى تۆڕى به‌دواداچوونى عێراقى (نیریج) دلۆڤان به‌روارى ئێواره‌ى دوێنێ پێنجشه‌ممه خه‌ڵاتى لۆرێنزۆ ناتالیى جیهانیى تایبه‌ت به رۆژنامه‌نوسیى چاپكراو‌و ئه‌لیكترۆنیى له برۆكسلى پایته‌ختى به‌لجیكا پێ به‌خشرا بۆ ئه‌و به‌دواداچوونه‌ى له‌سه‌ر خه‌ته‌نه‌كردنى مێینه له هه‌رێمى كوردستان ئه‌نجامى دابوو”، وتیشى “1500 رۆژنامه‌نوس له سه‌رانسه‌رى جیهانه‌وه له‌و پێشبڕكێیه‌دا به‌شداربوون”.\nروبه‌یعى رونیشیكرده‌وه ئه‌و به‌دواچوونه، كه له‌لایه‌ن خۆیه‌وه سه‌رپه‌رشتى كراوه، “به هاوكاریى تۆڕى راگه‌یاندكاران بۆ رۆژنامه‌وانیى به‌دواداچوونى عه‌ره‌بى (ئه‌ریج) ئه‌نجام دراوه كه باره‌گاكه‌ى له عه‌ممانى پایته‌ختى ئوردونه‌و به‌شداربووه له راهێنان‌و ئاماده‌كردنى كادره سه‌ره‌كییه‌كانى تۆڕى رۆژنامه‌وانیى به‌دواچوونى عێراقى (نیریج)”.\nروبه‌یعى وتیشى “هاوكات رۆژنامه‌نوسان مه‌یاده داوود (میلاد جبورى)و سامان نوح‌و موه‌فه‌ق محه‌مه‌د توانییان هه‌ردوو خه‌ڵاتى یه‌كه‌م‌و دووه‌مى باشترین به‌دواداچوونى جیهانى عه‌ره‌بى بۆ ساڵى 2011 له پێشبڕكێى به‌هارى عه‌ره‌بیدا به‌ده‌ست بهێنن، ئه‌وه‌ش له‌نێو 12 وڵاتى عه‌ره‌بیى به‌شداربووى پێشبڕكێكه كه له په‌راوێزى كۆنگره‌ى تۆڕى ئه‌ریج له عه‌ممانى پایته‌ختى ئوردون سازكرا”.\nروبه‌یعى ئه‌وه‌شى خسته‌ڕوو كه “رۆژنامه‌نوسى عێراقى مه‌یاده داوود توانیویه‌تى خه‌ڵاتى یه‌كه‌م له پێشبڕكێى (ئه‌ریج) به‌ده‌ست بهێنێت بۆ باشترین به‌دواداچوونى عه‌ره‌بى بۆ ساڵى 2011، ئه‌ویش به‌و به‌دواداچوونه‌ى كه به هاوكاریى تۆڕى به‌دواداچوونى عێراقى (نیریج) له ژێر ناوى (بێ نه‌وایان له عێراق … به‌هۆى یاسایه‌كى له‌رزۆك‌و بێده‌سه‌ڵاتیى حكومه‌ته‌وه ده‌خزێنه نێو توندوتیژى‌و لادان‌و تاوانه‌وه) ئه‌نجامى دابوو”، وتیشى “هه‌ردوو رۆژنامه‌نوس سامان نوح‌و موه‌فه‌ق محه‌مه‌د، توانییان خه‌ڵاتى دووه‌م به‌ده‌ست بهێنن بۆ ئه‌و به‌دواداچوونه‌ى كه به هاوكاریى تۆڕى نیریج‌و له ژێر ناونیشانى (ئه‌و دۆزه‌خه‌ى كوردستان كه هه‌ر 20 كاتژمێر جارێك ئافره‌تێك هه‌ڵده‌لوشێت) ئه‌نجامیان دابوو”.\nبه‌ده‌ستهێنانى خه‌ڵاتى لۆرۆنزۆ ناتالى‌و هه‌ردوو خه‌ڵاتى یه‌كه‌م‌و دووه‌مى باشترین به‌دواداچوونى جیهانى عه‌ره‌بى بۆ ساڵى 2011 له‌لایه‌ن عێراقه‌وه، له دواى ئه‌وه دێت كه ساڵى رابردووش خه‌ڵاتى یه‌كه‌م‌و دووه‌مى باشترین به‌دواداچوونى جیهانى عه‌ره‌بى بۆ ساڵى 2010 درایه هه‌ردوو رۆژنامه‌نوسى عێراقى دلۆڤان به‌روارى بۆ راپۆرتى (خه‌ته‌نه‌كردنى مێینه له كوردستان)و مه‌یاده داوود (میلاد جبورى) بۆ راپۆرتى (به‌سه‌ربازگرتنى منداڵان له‌لایه‌ن گروپه چه‌كداره‌كانه‌وه).\nمحه‌مه‌د روبه‌یعى ئه‌وه‌شى خسته‌ڕوو كه تۆڕى نیریج “له ئاماده‌كاریدایه بۆ به‌خشینى مینحه‌ى دوو بۆ سێ ملیۆن دینار به‌و رۆژنامه‌نوسه عێراقییانه‌ى ده‌یانه‌وێت به‌دواداچوونى رۆژنامه‌وانیى چڕوپڕ ئه‌نجام بده‌ن له‌سه‌ر دۆسییه‌كانى گه‌نده‌ڵى دارایى‌و ئیدارى‌و كێشه‌ى هه‌ندێك یاساى عێراقى‌و هه‌ندێك دیارده‌ى نه‌خوازراو كه ژماره‌یه‌كى به‌رچاوى عێراقییه‌كان به‌ده‌ستییه‌وه ده‌ناڵێنن، ئه‌مه جگه له دۆسیه‌ى پێشێلكردنى مافى مرۆڤ‌و تێكدانى به ئه‌نقه‌ستى ژینگه‌و زۆرێكى دیكه له‌و دیاردانه‌ى دام‌وده‌زگا حكومییه‌كان‌و رێكخراوه‌كانى كۆمه‌ڵگه‌ى مه‌ده‌نى نه‌یانتوانیوه چاره‌سه‌رى بكه‌ن”.\nتۆڕى نیریج، كه به‌دواداچوونه‌كانى به هاوكاریى دارایى رێكخراوى پاڵپشتیى میدیاى نێوده‌وڵه‌تى IMS ئه‌نجام ده‌دات، به به‌شداریى كۆمه‌ڵێك رۆژنامه‌نوسى عێراقیى تایبه‌تمه‌ند له رۆژنامه‌وانیى به‌دواداچوون له مانگى ئایارى رابردوودا دامه‌زرا.\nPrevious Postنیریج یه‌كه‌مێن وركشۆپێن خو یێن تایبه‌ت ب روژنامه‌ڤانیا دیڤچوونێ بدوماهى ئینا Next Postبێ نه‌وایان له عێراق ... به‌هۆى یاسایه‌كى له‌رزۆك‌و بێده‌سه‌ڵاتیى حكومه‌ته‌وه ده‌خزێنه نێو توندوتیژى‌و لادان‌و تاوانه‌وه\nOne thought on “چوار رۆژنامه‌نوسى عێراقى له تۆڕى نیریج خه‌ڵاتى جیهانى له به‌لجیكا‌و عه‌ممان به‌ده‌ست ده‌هێنن”\nNancy August 4, 2012 at 8:48 am


بەناو نوێنەرانی مەجلیسیش دەستیان بە چەواشەکاری کردووە\n11:59 - 28 رەزبەر 2719\nکوردستان میدیا: یەکێک لە بەناو نوێنەرانی مەجلیسی ڕێژیمی ئێران، ڕایگەیاندووە کە زۆرینەی خوێندەواران و بلیمەتەکانی کوردستان، بە کارگەلێکەوە خەریکن کە هیچ پێوەندییەکی بە پسپۆڕیی ئەوانەوە نییە.\nیەکێک لە بەناو نوێنەرانی ڕێژیمی ئێران لە مەجلیسی ئەو ڕێژیمەدا، لە چەواشەکارییەکدا ڕوو لە سەرکۆماری ڕێژیم باسی لەوە کردووە کە زۆرینەی خوێندەواران و بلیمەتەکانی کوردستان، بە کارگەلێکەوە خەریکن کە هیچ پێوەندییەکی بە پسپۆڕیی ئەوانەوە نییە و وتوویەتی لاوانی کورد، کار و پیشەیەکی ڕێکوپێکیان نییە و زۆر کەم لە لایەن دەوڵەتەوە، دامەزراندنیان بۆ دەکرێت.\nئەم بەناو نوێنەرە لە قسەکانیدا ئاماژەی بە کێشەگەلێکی بەرچاو کردووە، بۆ نموونە ڕایگەیاندووە کە لە ماوەی دوو ساڵی ڕابردوودا، زیاتر لە ٣٥ لەسەد بودجەی ئاوەدانی بە شار و پارێزگاکانی کوردستان نەدراوە تاکوو بۆ ئاوەدانی و نۆژەنکردنەوە بە کاری بێنن.\nئەم بەرپرسەی ڕێژیم لە حاڵێکدا لەم چەواشيکارییەدا ئەمەی وەکوو ئەرکی دەوڵەت ناو بردووە و باسی لە دۆزینەوەی ڕێگاچارە کردووە کە لە کاتی هەڵبژاردنەکانی مەجلیسی ڕێژیمدا، خۆیان لە یەکەم کەسانێک بوون کە بەڵێنیی درۆیان بە خەڵک دەدا.\nباسکردن لە بەڵێنییە درۆکانی ڕێژیمی ئێران لە لایەن ئەم کەسانەوە، چەواشەکارییەکی ئاشکرا بە مەبەستی بەلاڕێدابردنی بیری خەڵک بۆ لایەکی دیکەیە تاکوو بتوانن بەم شێوەیە خۆیان لە ڕەخنەکانی خەڵکێک کە بە بەڵێنیی درۆ و بێبنەما هێنراونەتە پای سندووقەکانی دەنگدان، دوور بکەنەوە.


کۆدی هەواڵ: 2958\nڕێکەوتی بڵاوکردنەوە: 13:44 - 2021/08/03\nبەپێی هەواڵی کوردپرێس، سه‌رۆكایه‌تی هه‌رێمی كوردستان بڵاویكرده‌وه لە کۆبوونەوەکەدادوایین ئەنجامەکانی گفتوگۆی ستراتیژیی عێراق و ئەمریکا، ئاڵۆزییەکان و جموجۆڵی داعش لە ناوچەکە و ئۆپەراسیۆنی سەربازیی سوپا و پێشمەرگە، بەردەوامیی یارمەتییە لۆجیستییەکان بۆ پێشمەرگە، چاکسازی و یەکخستنەوەی پێشمەرگە و چارەسەرکردنی دۆخى ئەو ناوچانەی بۆشاییی ئەمنییان تێدایه، تاوتوێ کرا.\nجێگری سەرۆک سپاسی هێزەکانی ئەمریکا و هاوپەیمانیی نێودەوڵەتیی دژی داعش کرد، هاریکاریی و یارمەتییە لۆجستییە سەربازییەکانی ئەمریکای بۆ پێشمەرگە بەرز نرخاند، هه‌روه‌ها جەختی لەسەر بەردەوامیى ئۆپەراسیۆنی هاوبەشى پێشمەرگە و سوپای عێراق بە پاڵپشتیی هاوپەیمانان بۆ له‌ناوبردنى یەکجارەکیی تیرۆریستان لە ناوچەکەدا، كرده‌وه.\nلای خۆیەوە بەرپرسی ئۆپەراسیۆنەکانی هێزە ئەمریکییه‌كان لە عێراق، دووپاتی کردەوە کە وڵاتەکەی لە هاریکاری و پاراستنی ناوچەکە لە هەر مەترسییێک بەردەوام دەبێت، پاشان باسی لە گرنگیی گفتوگۆی ستراتیژیی عێراق و ئه‌مریكا و بە هاوبەشیی هەرێمی کوردستان کرد و خۆشحاڵیی خۆی بۆ پەرەپێدانی پەیوەندییه‌كان لە بواری ئابووری و سەربازیدا ده‌ربڕى.\nهەردوولا لەسەر هەماهه‌نگی و پەرەپێدانی زیاتری پەیوەندییەکانی ئەمریکا و هەرێمی کوردستان هاوڕا بوون و جەختیان لەسه‌ر گرنگیی یەکخستنەوە و چاکسازیی پێشمەرگە و دروست کردنی هێزێکی یەکگرتووی نیشتیمانی كرده‌وه، هەروەها پڕکردنەوەی ئەو شوێنانەی بۆشاییی ئەمنییان هه‌یه بە گرنگ زانی، ئەمەش بە هەماهەنگی و گفتوگۆی زیاترى سوپای عێراق و پێشمەرگە.\nعێراقهەرێمی کوردستانشێخ جەعفەر شێخ مستەفاجێگری سەرۆکی هەرێمی کوردستانکۆڵۆنێل مایکڵ کۆلینانپیتەر بلەیدس


له‌ئۆگه‌ندا به‌رامبه‌ر نه‌بڕینه‌وه‌ی دره‌خت قه‌ره‌بوو ده‌کرێنه‌وه\nله‌هه‌وڵێکدا بۆ که‌مکردنه‌وه‌ی بڕژبوونه‌وه‌ی گازی دووهه‌م ئۆکسیدی کاربۆن توێژه‌ره‌وان به‌رنامه‌یه‌کی توێژینه‌وه‌یان له وڵاتی ئۆغه‌ندا خستۆته بواری جێبه‌جێکردنه‌وه داوا له خاوه‌ن زه‌ویه‌کان ده‌کات دره‌ختی باخه‌کانیان نه‌بڕنه‌وه و ده‌ڵین تائێستا سه‌رکه‌وتنی به‌ده‌ستهێناوه.\nتوێژه‌ره‌وان بۆ دڵنیابوون له‌وه‌ی خاوه‌ن باخه‌کان پابه‌ندی به‌رنامه‌که‌بوون، بۆ چاودێری په‌نایان بۆ وێنه‌ی سه‌ته‌لایت و سه‌ردان بر‌دوه. دارستانی ده‌وری 121 گووندیان بۆ ماوه‌ی 2 ساڵ چاودێری کردوه، له 60 کووند بڕی 28 دۆلاریان ساڵانه داوه بۆ پارێزگاری له یه‌ک هکتار زه‌وی.\nیه‌کێتی زانایانی چاودێری پرژبوونه‌وه ده‌ڵین بڕینه‌وه‌ی دارستان هۆکاره بۆ پرژبوونه‌وه‌ی نزیکه‌ی 10%ی دووهه‌م ئۆکسیدی کاربۆن له‌جیهاندا. زاناکان ده‌شڵین مانه‌وه‌ی دره‌خته‌کان وه‌ک خۆیان له‌ڕووی تێچوونه‌وه هه‌رزانترین که‌وتوه و له‌ڕووی کاریگه‌ریه‌وه گه‌وره‌ترینه بۆ که‌مکردنه‌وه‌ی برژبوونه‌وه.\nتوێژینه‌وه‌که له‌لایه‌ن زانکانی ڕێکخراوێکی هۆڵه‌ندیه‌وه کراوه ناسراوه به پۆرتیکۆس. ئۆغه‌ندایش هه‌ڵبژێردرا به‌هۆی نموونه‌یی پێگه‌که‌ی بۆ به‌رنامه‌که له‌نێوان ساڵانی 2005دا بۆ 2010. هه‌روه‌ها ئه‌و ووڵاته به‌رزترین دره‌ختبڕینی تێدابوه به‌ڕێژه‌ی 2.7% ساڵانه.\nتوێژینه‌وه‌که ده‌ڵێت وه‌ک سه‌ره‌تا له‌ئاستێکی بچووکدابوه به‌ڵام توانیویه‌تی پارێزگاری له ناوچه‌که بکات، دوای کۆتایهاتنی به‌رنامه‌که‌ش هیج خواستێک بۆ بڕینه‌وه‌ی دارستانه‌کان نه‌بوه، بۆیه بریاردراوه دڕێژه‌ی پێبدرێت.\nتوێژینه‌وه‌که ده‌شڵیت ئه‌م به‌رنامه‌یه هانده‌ر نه‌بوه بۆ ناوچه‌کانی که ده‌ست له داربڕینه‌وه هه‌ڵگرن.\nدوو که‌سی ئێرانی له ئه‌مریکا توومه‌تبارده‌کرێن به‌هاکردن و فرۆشتنی به‌رنامه‌ی تایبه‌ت به‌چه‌ک.\nله‌وڵاته‌یه‌کگرتوه‌کانی ئه‌مریکا دوو هاوڵاتی ئێران توومه‌تبارکران به دانانی پلان بۆ هاکردن و فرۆشتنی پرۆگرامی چه‌ک به‌ئێران، له‌وانه به‌رنامه بۆ دروستکردنی گووله و گووله‌ی تۆپ.\nبه‌پێی بڕیاره‌که محه‌مه‌د سه‌عید ئاجیلی ته‌مه‌ن 35 ساڵ توومه‌تبار کراوه به ڕێکخستنی محه‌مه‌د ڕازا ڕازاخا ته‌مه‌ن 39ساڵ بۆ‌هاکردنی کۆمپیوته‌ری کۆمپانیاکان بۆ ده‌ستکه‌وتنی به‌رنامه و دواتر فرۆشتنی به‌زانکۆکان و هێزی سه‌ربازی و حکومه‌تی ئێران.\nله‌ساڵی 2013 که‌سێک ده‌ستگیرکرا و له ساڵی پاردا له‌گۆڕینه‌وه‌ی دیلدا ڕاده‌ستی ئێران کرایه‌وه، نایاسایانه هاکی ئامێری کۆمپیوته‌ری کۆمپانیای ئارۆ تێک ئه‌سۆسیتیان کردوه که بنکه‌ی له ڤێرمۆنته.\nبه‌رنامه دزراوه‌که سیسته‌م و نه‌خشه و شیکردنه‌وه‌ی سووته‌مه‌نی مووشک له‌خۆده‌گرێت، یاسای ئه‌مریکاش بۆ پاراستنی ئه‌وجۆره به‌رنامانه ڕێگه‌نادات ئه‌و ته‌کنه‌لۆجیایه هه‌ستیاره هه‌نارده بکرێت یاخود بفرۆشرێت، به‌تایبه‌تی به‌ئێران که سزای نێوده‌ڵه‌تی و ئه‌مریکای له‌سه‌ره.\nدادگای فیدراڵی له‌ڕۆتلاند له ڤێرمۆنت ئاگه‌دارکردنه‌وه‌ی ده‌ستگیرکردنی بۆ هه‌ردوو که‌سه‌که ده‌رکردوه و باوه‌ڕیه‌کی زۆر هه‌یه ئێرانی بن.\nباکووری ڕۆژئاوا، مێژووی گۆڕانکاری هه‌یه، مه‌ترسیدار و کووشنده‌یه.\nدیده‌وانانی ئه‌وروپا بۆ دۆزینه‌وه‌ی زانیاری له‌سه‌ر جه‌مسه‌ری باکوور که ناوچه‌ی ئۆقیانوسی ئه‌تله‌سی به ئارامه‌وه ده‌به‌ستێته‌وه، ده‌مێکه خۆیان لاداوه له‌که‌شتی درێژخایان له‌ناوچه‌ی کیپ هۆرن له ئه‌مریکای باشوور.\nبۆ سه‌دان ساڵ ده‌ریاوانه‌کان سه‌رکه‌وتوو نه‌بوون له‌دۆزینه‌وه‌ی ڕێڕه‌وێک له باکووری ڕۆژئاوا، له‌وانه جان کابۆت و هێنری هیدسن و فرانسیس دێرک و جیمس کووک.\nکه‌شوو هه‌وای سه‌خت و به‌فری ئه‌ستوور زۆر له‌نێردراوه‌کانی ناچارکرد له‌وئه‌رکه بگه‌ڕێنه‌وه، به‌تایبه‌تی ئه‌وانه‌ی ڕووداوی لێنه‌وکه‌وته‌وه، وه‌ک ئه‌و هه‌ڵمه‌ته‌ی ئه‌فسه‌ری ده‌ریاوانی بریتانیا جان فرانکلین له‌ساڵی 1845دا پاشگه‌زبوویه‌وه. هه‌ندێک نێردراویش هه‌بوو بێسه‌روشوێن بوون.\nپیاوه‌کانی فرانکلین به‌هۆی ژه‌هراویبوون به قوورقوشمی قتوی خواردنه‌کان و برسێتیه‌وه گیانیان له‌ده‌ستدا، له‌کۆتایدا ئه‌وانه‌ی مابوون به‌هۆی برسیتیه‌وه گۆشتی مردوه‌کانیان ده‌خوارد.\nله‌ساڵانی 2014 بۆ 2016 تێشکاوی هه‌ردوو گه‌وره پاپۆڕێکی HMS Erebus و HMS Terror دۆزرانه‌وه، له‌دوای چه‌ندین ساڵ و نزیکه‌ی 410 هه‌وڵ که‌زۆرینه‌ی به پاپۆڕه سه‌هۆڵشکێنه‌کانی که‌نه‌دا ئه‌نجامدارا توانرا بگه‌نه ئه‌لاسکا و له‌ساڵی 1969دا یه‌که‌م پاپۆڕی بارهه‌ڵگر گه‌شته ناوچه‌که.\nله‌ساڵی 1984دا لینبلاد یه‌که‌م گه‌وره پاپۆڕی گه‌شتیاری بوو به 104 که‌سه‌وه له نیویۆرکه‌وه بۆ به‌نده‌ری یۆکۆهامی ژاپۆن بگات. دوای 32 ساڵ پاپۆڕی سێرنتی کریستاڵ ژماره‌ی پێوانه‌ی تۆمارکرد به 1100 سه‌رنشینه‌وه گه‌شتی کرد.\nبه‌رنامه‌ی زانست و ته‌کنه‌لۆجیا 07- 24-2017


مۆر-ەكان و خەیاڵپڵاوییەكان\nبۆچوون / بیروڕا :: 25/07/2017\nكەسی فەرمانڕەوا پێویستی بە كەسێكە لە زیادەڕەویی خەونەكانی بیپارێزێت بۆ ئەوەی نەكەوێتە وەهمەوە (خەیاڵپڵاوەوە). ئەم پێویستیە دوو هێندەی لێدێت ئەگەر فەرمانڕەوای وڵاتێك بێت كە لەسەر سامان خەوتبێت. لە نەبوونیی دامەزراوەكان و گرەنتیدانەكاندا، سەرۆكی دەزگا یان وەزیر یاخود راوێژكار ئازایەتیی ئەوەی نییە مەزاجی فەرمانڕەوا تێكبدات بە راپۆرتێك كە تێیدا باس لە زەحمەت یان زیادەڕەوییەكان یاخود مەترسیەكان بكات. زۆر جار فەرمانڕەوا گوێی هەر لەوە دەبێت كە خۆی پێیرازییە و دڵی فێنك دەكاتەوە نەك راستی و حەقیقەتەكان.\nلە راستیدا ئەو رۆڵ-ە ناسروشتیانەی كە وەهم بەرهەمیاندێنێت، بەخێرایی دەگۆڕێن و دەبنە بارگرانی بەسەر خاوەنەكانیانەوە. ئەوە ئاشكرایە كە هەلومەرجەكانی (بەهاری عەرەبی) دەرفەتی ئەوەی دایە قەتەر رۆڵێك یاریی بكات كە لەسەر بنەمای بەدەستهێنانی رۆڵی ئەوانی دی و سەروەریی هەندێك دەوڵەت، دامەزرابوو. رۆڵێك كە قەتەر نەیتوانی بیپارێزێت و ئیدارەی بدات، بەتایبەت كە رەشەبای تێكدانی سەقامگیریی لە زیاتر لە ناوچەیەكدا دوو هێنەلێكرد. ئەم جۆرە رۆڵ-انەیش هیچ چارەسەرێكیان نییە جگە لە لێپاشگەزبوونەوە و دەرچوون لەو قاموسەی كە هێناویەتە ئاراوە.\nفەرمانڕەوا مافی خۆیەتی خەونی هەبێت. مافی ئەوەیشی هەیە كە تواناكانی وڵاتەكەی بخاتە خزمەتی خەونەكانیەوە. بەڵام خەونەكان دەبێت نەخشەی وڵات و توانای لە ئەگەری سەركێشیەكان رەچاوبكات. پاشان كێ وتوویەتی كە ئەوە مافی فەرمانڕەوایە خەون و خەیاڵەكانی لەسەر خاكی ئەوانیدی جێبەجێ بكات؟. وەك بڕیار بدات كێ فەرمانڕەواییان بكات و لە سایەی چ رژێمێكدا بژین؟.\nلە وڵاتەكەی خۆمەوە دەست پێدەكەم. ئایا لوبنان مافی ئەوەی هەیە بۆ نموونە بڕیار بدات كێ فەرمانڕەوایی سوریا بكات؟ خۆ ئەگەر ئەو مافەی بدەینێ مانای وایە كە سوریایش مافی ئەوەی هەیە بڕیار بدات كێ فەرمانڕەوایی لوبنان بكات. چونكە مافی ئەوەمان نابێت بە یەكەمیان رازی بین و دووەمیش رەتبكەینەوە.\nهەر لەم رووەوە دەپرسین: ئایا قەتەر بۆ نموونە كە سوودمەندی سامانەكەیەتی، مافی ئەوەی هەیە بڕیار بدات كە دەبێت كێ فەرمانڕەوایی میسر بكات؟ لێرەدا جیاوازیی هەیە لە نێوان ئەوەی قەتەر رای خۆیی هەبێت لە بارودۆخی ئێستای میسر لەگەڵ ئەوەی پشتگیریی ئەو لایەنانە بكات كە دەیانەوێت بە زەبری هێز بیگۆڕن. خۆ ئەگەر قەتەر وابزانێت مافی سروشتیی خۆیەتی دەست لە میسر وەربدات، ئەی بۆ مافی ئەوەیش بە میسر نادات كە هەمان مامەڵە لەگەڵ قەتەردا بكات؟\nئایا قەتەر مافی ئەوەی هەیە بۆ نموونە بڕیار بدات كێ سەرۆك یان وەزیری بەرگریی لیبیا بێت، سوودمەندبێت لە تواناكانی خۆی بۆ راكێشانی كەسەكان و گروپەكان لە وڵاتێكی لەبەریەكهەڵوەشاودا؟ ئەی بۆچی نكۆڵی لەوانی تر دەكات كە مافی دەستوەردانیان لە هەمان ئەو كوتاڵەدا هەبێت؟\nئایا قەتەر بۆ نموونە مافی ئەوەی دەبێت پشتیوانیی لە دەستە و گروپگەلێك بكات دزە بكەنە ناو دەوڵەتانێكەوە كە سەر بەونین، كوشتار و تەقینەوەیان تێدا بكەن و پاشان لەوێوە بچنە ئەم پایتەخت و ئەویترەوە؟\nدەوڵەتان مافی خۆیانە خەونیان هەبێت و سامانەكەیان هانیان بدات بۆ زیادەڕەویكردنیش، بەڵام مافی ئەوەی نییە لە ناوچەی خەونەوە بپەڕێتەوە بۆ ناوچەی وەهم و خەیاڵپڵاوی. ئەوە هەر رۆڵ-ە سروشتیەكانن كە بەردەوام دەبن. رۆڵە گەورەكان بە دەوڵەتە بچووكەكاندا دەتەقنەوە ئەگەر لەگەڵ یاسا نێودەوڵەتی و عورفەكاندا نەیەنەوە و یەكانگیرنەبن. وڵاتە بچكۆلەكان ناتوانن ئەو رۆڵە گەورانە هەزم بكەن كە لە مانۆڕ و گێژاوەكانی ژێر مێزەكانەوە داڕێژراون. هەروەها ئەو رۆڵانەیش كە بە پەلە و بە پێچەوانەی لۆژیكەوە دێنەئاراوە ناتوانن زۆر بمێننەوە و لەسەر حسابی رۆڵە ئاسایی و سروشتیەكان بژین.\nدەوڵەتاكانیش وەك كەسەكان لە رۆڵبینینەكاندا تووشی ئیغرابوون دەبن و دەكەون. نێوبژیوانە ئاشكرا و نهێنیەكان. دەستوەردانە راستەوخۆكان یان لەڕێی نێوبژیوانەكانەوە. كارەكە دەگاتە ئاستێكی ترسناك كاتێك خاوەنی رۆڵ-ەكە وادەزانێت توانای ئەوەی هەیە كە دووبارە پێوەری هێزەكان دابڕێژێتەوە لە ناوچەیەكی تێكچڕژاودا یان دەتوانێت هاوسەنگییە مێژووییەكانی هەموار بكاتەوە.\nگۆڕەپانەكانی خۆرهەڵاتی ناوەڕاست ورووژێنەرن و داوای دەستەوردان دەكەن. دەوڵەتەكان هەمیشە پۆزش و داوای لێبووردنیان هەیە لە سنووربەزاندن و پاكتاوی حساباتەكاندا. بەڵام ئەم گۆڕەپانانە مینڕێكراون. زەحمەتە سەركردەكانی ئاسانكاریی بكەن بۆ خاوەن رۆڵی تازەكەرەوە و هەروەها كۆڵەكەكانی بەردەوامییشیان نییە. ئیتر ئەسپی ئەم رۆڵە سامان بێت یان ئیسلامی سیاسی یاخود شتی تر ئەوا هەمیشە چارەنووسی ئەم ئاراستەیە خۆكێشانە بە واقیعەكاندا.\nدەربازبوونی راستەقینە لەم قەیرانەی ئێستا لە گەڕانەوەدایە لە سەردەمی وەهم و خەیاڵپڵاویەكان. قەتەریش هەمان مافی ئەوەی هەیە كە رای خۆیی هەبێت دەربارەی ئەوەی لە ناوچەكە و جیهانیشدا دەگوزەرێت، بەڵام مافی ئەوەی نییە كە توانا جۆراوجۆرەكانی خۆی بەفیڕۆ بدات لە پرۆژەیەكدا بۆ پەشێوی نانەوەیەكی گەورە لە ناوچەكەدا. ئەو پەشێویەی كە لە كۆتاییدا دەڕژێتە خزمەتی هێزگەلێكی غەیرە عەرەبی لە ناوچەكەدا.\nسەرەڕای جیاوازیی دەوڵەتەكان و قەبارە و سەردەمەكان، لێرەدا وانەیەكیش هەیە كە پێویستە لێوەی فێرببین. ئایا داگیركردنی كوەیت بەرهەمێك لە بەرهەمەكانی پەڕینەوەی خاوەن مۆر-ەكەی عێراق نەبوو لە قۆناغی خەونەكانەوە بۆ قۆناغی خەیاڵپڵاویەكان؟ ئایا سەدام حسێن لەو باوەڕەدا نەبوو كە دەتوانێت پێوەرەكان بگۆڕێت و واینەدەزانی كە ناوچەكە بەهۆی كارەكەی ئەوەوە سەقامگیر دەبێت؟ و جیهانیش ناچاردەبێت لەگەڵ بەهێزەكەدا هەڵبكات و بگونجێت؟. دەرەنجامەكەیش ئەوە پێویستی بە لێكدانەوە و لەسەروتن نییە.\nئەوێ رۆژێ موعەمەر قەزافی لە ناوچەی خەونەكانەوە پەڕییەوە بۆ تەڵەی وەهمەكان. بە نهێنی پارەكانی خۆیی نارد بۆ گروپگەلێكی چەكدار بۆ زیاتر لە كیشوەرێك. هەندێك جار دەستی لەوەیش نەدەپاراست كە باڵیۆزخانەكانی لیبیا بەكاربێنێت بۆ ناردنی تەقەمەنی. تەنگی بە دەوڵەتانی نزیك و دوور هەڵچنی. پێشوازیی لە تۆنی بلێر سەرەك وەزیرانی بریتانیا كرد و بەجۆرێك لەگەڵیدا دانیشت كە پێڵاوەكانی لەبەرامبەر دەموچاوی میوانەكەدا بێت. ئێستا قەزافی كوا؟ ئەی بلێر لە كوێیە؟ لیبیا كوانێ و بریتانیا لە كوێدایە؟\nرۆژێكی تر سەرهەنگ بەوە دڵخۆشبوو كە سیلڤیۆ بێرلسكۆنی پێشخۆیی خستووە و دەستی ماچ كردووە. بێرلسكۆنی لە كوێیە و قەزافی كوا؟ ئەی ئیتالیا لەكوێدایە و لیبیایش لە كوێ؟.\nپێویستە فەرمانڕەوا ئاگاداری هەڵمپێو (ئامێری هەڵمكەر) (ماستاو)ی ستایشكاران بێت. ئەوە ژەهرێكی رووتە. دەیەوێت درێژە بدات بە مانەوەی خۆی لەپاڵ خاوەن مۆر-ەكەدا. پاڵیدەنێ و هانیدەدات بۆ تەڵەی خەیاڵپڵاوی و لێرەیشەوە كارەساتەكە دەست پێدەكات. چەند قورس و زەحمەتە كە خەیاڵپڵاویی كۆنترۆڵی خاوەن مۆرەكان بكات.


ئاو و كارەبای شاسوار\nبەرهەم عەلی 06/07/2021\nشاسوار عەبدولواحید گوتی: ”هەزار تانكەر ئاو بۆ دانیشتوانی هەولێر دەنێرم!“ رۆژێك دوای ئەوە، میدیای گۆڕان، بەڵگەنامەیەكی بڵاو كردەوە و نووسی: ”دانیشتوانی گوندی ئەڵمانی كە پرۆژەی شاسوار عەبدولواحیدە و لە سلێمانیشە، داوای دابینكردنی ئاویان بۆ ماڵەكانیان لە شاسوار كردووە، ئەویش وەڵامی داونەتەوە كە ناتوانێ ئاویان بۆ دابین بكات و پێویستە ماڵەكانی گوندی ئەڵمانی خۆیان، لەسەر حسابی خۆیان ئاو بكڕن“، من لەو هەواڵەدا بڕوام بە میدیای گۆڕانە نەك شاسوار، دەزانن بۆ؟ ئەم بەسەرهاتە بخوێننەوە:\nچەند ساڵێك لەمەوبەر، نووسەرێكی هاوڕێم، كە ئەوكات و ئێستاش لە سلێمانی دەژی، هاتە هەولێر بۆ سەردانم، لە شەوێكی زستانی باراناوی و سارد و تەڕوتووشی هەولێردا، لە كافیترایەك میوانداریی ئەو هاوڕێ خۆشەویستەمم كرد، بەدەم قاوە خواردنەوە و قلیان كێشانەوە كەوتینە گفتوگۆ، ئیدی زۆر سەرەبابەتمان كردەوە و زۆریش لەبارەیانەوە دواین.\nدەوروبەری كاتژمێر ١١:٠٠ی شەو، زەنگی مۆبایلی هاوڕێ نووسەرەكەم لێی دا، یارۆی هاوڕێ، لەبەرئەوەی دەنگی بڵندگۆی قاوەخانەكە زیاد لە رادە بەرز بوو، بەدەم وەڵامدانەوەی زەنگەكەوە، چووە دەرەوە بۆ ئاخاڤتن، پاش چەند خولەكێك، هاوڕێكەم بە سەربادان و نیگەرانیەوە گەڕایەوە سەر مێز، دڵنیا بووم لەوەی هەواڵێكی ناخۆشی بیستووە!\nلێم پرسی: هاوڕێ چی بوو؟ چی رووی دا؟ خۆ خوانەخواستە لەو پەیوەندییە تەلەفۆنیەدا هەواڵێكی ناخۆشیان پێ رانەگەیاندیت!\nوەڵامی دایەوە: وەڵا شتێكی ناخۆشە، بەڵام هیچ چارەشم نیە، نازانم چی بكەم!\nگوتم: ئەگەر پێت ئاساییە بۆم باس بكەیت، پێم خۆشە بزانم.\nگوتی: شتێكی نهێنی نیە، ئەو زەنگە (محەمەد عومەر عوسمان)ی شاعیر بوو، لەگەڵ ئەو قسەم دەكرد.\nگوتم: مەبەستت ژەنەراڵی پاییزە؟\nگوتی: ئەرێ حەمە عومەری ژنراڵی پاییز بوو، ئەو نەگبەتە لە شوقەیەكی گوندی ئەڵمانیی شاسوار عەبدولواحیددا دەژی، لەبەر ئەوەی هەژار و دەستكورت و بێدەرەتانە، دوو سێ مانگە پارەی كارەبای گوندی ئەڵمانیی پێ نەدراوە، بەو هۆیەوە شاسوار عەبدولواحید كارەبای شوقەكەی بڕیوە و فەقیرە بەو سەرمایە بە تاریكی و بە تەنیا، لەو شوقە سارد و سڕ و تارەدا دەژی، شەوانە لە سەرمانا چرقەی دانی دێت، دوو سێ بەتانی دەدا بە خۆیدا و بەدیار رۆشنایی مۆمەوە دەنووسێت و دەخوێنێتەوە.\nلەبەرخۆمەوە گوتم: ئای لەم وڵاتە و لەم زرووفە قۆڕە! وەرە كارەبای شاعێرێكی گەورە و داهێنەری وەكوو محەمەد عومەر عوسمان (ژەنەراڵی پاییز) كە لە سلێمانی پەیكەری بۆ دروست كراوە، بە دەست پیاوێكی نەخوێندەوار و دەستبڕی وەكوو شاسوارەوە بێت!\nئەو هەواڵە زۆر كاری لێ كردم، هەر لە قاوەخانەكە دەمودەست بە مۆبایل پەیوەندیم بە ژەنراڵی پاییزەوە كرد و تێم گەیاند كە ئاگاداری كێشەكەیم، لێم پرسی:\n- ژەنراڵ گیان، تۆ پێم بڵێ، چەند پارەی كارەبای شاسوار قەرزاریت؟\nگوتی: یەك ملیۆن و ٧٠٠ هەزار دینار\nگوتم: ئەی هیچ هەوڵت لەگەڵ نەدا لێت خۆش بێت، یەعنی تۆی ژەنراڵی پاییز هێندە رێز و خۆشەویستیت لای ئەو شاسوارە نیە كە بتبوورێت لەو پارەیە؟\nگوتی: زۆر تكام لێ كرد، بەڵام شاسوار هێندە جوامێر نیە شتی وای لەدەست بێت.\nگوتم: ئەی مەجمووعەیەك (نووسەر و رۆشنبیر!) هەن، بەردەوام شەوانە لە مێزی شاسوار دادەنیشن، بۆچی بەوانت نەگوت تا بە شاسوار بڵێن لێت خۆش بێت؟\nگوتی: ئەوانیش هێندە جوامێر نین!\nبە هەرحاڵ، بە ژەنراڵی پاییزم گوت: ”ژەنراڵ گیان چەند شەوێكی تر ئارامت بێ و تەحەمول بكە، بزانم لێرە شتێكت بۆ ناكەم“، خواحافیزیم كرد و دەستبەجێ پەیوەندیم بە ئۆفیسی كەسایەتیەكی سیاسیی هەولێرەوە كرد و رەوشەكەم تێگەیاند، بە سوپاسەوە، پاش دەمێك لە هەمان ئۆفیسەوە پەیوەندییان پێوە كردم و گوتیان: ”سبەی یەكێك بنێرە، بڕی دوو هەزار دۆلارت بۆ دەنێرین، تۆش لای خۆتەوە بیگەیەنە بە محەمەد عومەر عوسمان (ژەنراڵی پاییز)“. هەر رۆژی دواتر پارەكەم وەرگرت، پاشنیوەڕۆ بە ئامادەبوونی هاوڕێ نووسەرەكەم، ئەمانەتیەكەم گەیاندە سلێمانی و دامە دەست ژەنراڵی پاییز.\nبەدڵنیاییەوە ئەگەر ژەنراڵی پاییز، پاش ماوەیەك بەو كارەساتە كۆچی دوایی نەكردایە، من ئەم رووداوەم نەدەگێڕایەوە، چونكە ئەوە نهێنییەكی نێوان خۆم و خۆی و ئەو هاوڕێیەم بوو. لێ مەهزەلەی گەورە ئەوە بوو، ماوەیەك دوای ئەو رووداوە، لە كەناڵی (ئێن ئاڕ تی)ی مانشێتێكم بینی، نووسرابوو: ”شاسوار عەبدولواحید، سەرۆكی جووڵانەوەی نوێ، كارەبا بۆ گوندێكی سلێمانی دابین دەكات“، لێتان ناشارمەوە فشەم بەو هەواڵە هات و زانیم لە غەیری دەستبڕین و موزایەدە و بانگەشەی هەڵبژاردن، هیچی تر نیە، ئاخر شاسوارێك دەستی تێ بچێت لە سەرمای پاییزدا كارەبای ژەنراڵی پاییز ببڕێت، چۆن لە هاویندا كارەبای گوندێكی پێ دابین دەكرێت!


زه‌ره‌رمه‌ندی یه‌كه‌م له شه‌ڕی باجی ئه‌مریكا و چین كێیه؟\n02:10 - 05/06/2019\nزه‌ره‌رمه‌ندی یه‌كه‌م له شه‌ڕی باجی ئه‌مریكا و چین كێیه؟\nئەگەر لە ئەمەریکا دەژیت، لەوانەیە ئەو پێڵاوانەی دەیکڕیت بە زویی نرخەکەی بەرز ببێتەوە، یەکێتی فرۆشیاران و دابینكەرانی پێڵاو لە ئەمریکا پێشبینییان کردوە یەک جووت پێڵاوی وەرزشی کە نرخەکەی (150)دۆلارە، بە خێرایی نرخەکەی بەرز ببێتەوە بە (206) دۆلار. ئەڵبەتە ئەگەر دۆناڵد ترەمپ بۆ ئەو شمەكە هاوردەکراوە چینیانە کە هێشتا لە یاسای باجدا نەناسێنراوە ، بناسێنێت.\nبه‌م هۆیه‌شه‌وه، سەرمایەدارە زەبەلاحەکان جۆرە پێڵاوەکانی وەک (ئەدیداس ، نایک ، دکتر ماتینز ، کانورس ، و سەدو حەفتا کارگەی تر)، داوایەکی نائاساییان لە سەرۆکی ئەمەریکا کردوە دەست هەڵگرێ لە جەنگی بازرگانی لەگەڵ چین، بەڕێوەبەرەکانی ئەم کارگانە لە نامەکەیاندا، بۆ سەرۆک هۆشداریان داوە کە ڕێژەی25%ی باجی گومرگ بكه‌وێته بواری جێبه‌جێكردنه‌وه، ئاماژەی ترسناکی تێدا دەبێت بۆ کڕیاران و زیاتریش لە هەموان چینی کرێکار دەکەونە ژێر فشار ، باجی نوێش ئەگەر کاری پێ بکرێت، نرخی زۆرێک لەو کاڵایانەی کە لە چینەوە هاوردە دەکرێت بەرز دەبێتەوە ، كه ئەمریکا ساڵانه بە بەهای (325) ملیۆن دۆلار کاڵا لە چینەوە هاوردە دەکات.\nخەڵک چەند زیان دەکات؟\nپێگه‌ی بی بی سی بۆ رونكردنه‌وه‌ی زیانه‌كانی خه‌ڵكی ئه‌مریكا له سیستمی نوێی باج كاری له‌سه‌ر پێڵاو كردووه، با بزانین یاسای باجی نوێ چەندە کاریگەری هەیە لەسەر کرێکارێک یان فەرمانبەرێک کە پێویستە خۆی خێزانەکەی پێڵاو بکڕن.\nئەگەر ئەو کەسە منداڵی پێگەیشتووی هەبێت نرخی مامناوەندی بۆ جوتێ پێلاو دەگاتە (دە) بۆ (پانزە) دۆلار، کچە هەرزەکارەکەشی جوتێ پێڵاوی وەرزشی دەوێت دەبێت لە جیاتی ( 130) دۆلار (179) دۆلار بدات بە پێڵاو ، ئەگەر هاوسەرەكه‌شی جوتێ پووت بکڕێ بۆ زستان دەبێ لە جیاتی (190) دۆلار (249) دۆلار بدات. بەم پێیە ، بڕی تێچوی ساڵێکی ئەم خێزانە ئاساییە ئەمریکیە بۆ پێڵاو (169) دۆلار زیاد دەکات ، بەڵام باسەکە لێرەدایە کە (باج) تەنها لەسەر پێڵاو نیە، بەڵکو زۆرێک لەکاڵاکان دەگرێتەوە، لەكەلوپەلی ناوماڵەوە بیگرە تا گۆشت و میوە و سەوزەواتی بەستوو.\nبۆ نموونە: ئەنجامی لێکۆڵینەوەیەکی نوێ کە لە زانکۆی شیکاگۆ کراوە دەریخستوە کە نرخی جلشۆرێك له 12% زیادیکردوە لە ئەنجامدا هیچ دودڵیەک نیە کە خەرجی خێزانێکی ئاسایی، (169) دۆلار زیاتر بدات ته‌نها به پێڵاو له سیستمی نوێی باج.\nیەکێتی پۆشاک و پێڵاوی ئەمریکایی مەزەندەی کردووه، خێزانێکی چوار کەسی ساڵانە لانی کەم (500) دۆلار تەنها لە گران بونی نرخی پۆشاک و پێڵاو و بابەتی سەفەر زیان دەکات. کارگەیەکی ڕاوێژکاری ئابوری (Trade Partnership Worldwide) مەزەندەی کردوە لەگەڵ زیادبونی باجدا هەڵاوسانی ساڵانە بۆ هەر خێزانێکی مام ناوەندی ئەمریکی تێکڕا (2300) دۆلار زیاد بکات .\nبابەتی زیاد بونی باج چیە؟\nڕۆژی 10 ی مانگی (نیسان ) ئەمریکا باجی گومرگی هاوردەکراوی لەڕێژەی لەسەدا (10) بەرز کردۆتەوە بۆ لەسەدا (25) وڵاتی (چین)یش لەبەرامبەردا باجی نزیکەی (60)ملیار دۆلار کاڵای ئەمریکی بە لەسەدا (25) داناوە، ئەم ژمارەیە نزیکەی نیوەی تەواوی هاوردەکان چینە لە ئەمەریکاوە ، ئەڵبەتە بەرنامەی باجی نوێی چین لە یەکی تەموزەوە کاری پێ دەکرێت .\nدۆناڵد ترامپ وتویەتی کاردانەوەمان بەو شێوەیەی لەبەرامبەرمان پیادە دەکرێت درێژە پێ دەدەین، هەرەوها هەڕەشەی کردوە کە باجی نزیکەی (325) ملیار دۆلار هاوردەی ئەمریکا لە چینەوە کە هێشتا زیادی نه‌کردەوە، تا هەمان ئەو لەسەدا (25)ە بەرز کاتەوە.\nپلانی بەڕێز تره‌مپ ئەوەیە کە هاوردەکارانی ئەمریکی دەتوانن لە جێگای هاوردە کردن لە چینەوە بچن بەدوای کاڵا ئەمریکیەکاندا، یان ئەو وڵاتانەی کە باجی گومرگیان هاوشانی ئەمریکا نیە هاوردە بکەن وەک ڤێتنام و ئەندەنوزیا. بەڵام (ڕیک هەمفلباین) بەڕێوەبەری گشتی یەکێتی (پێلاو و پۆشاک) دەڵێت، کە ئەم کارە هەروا ئاسان نیە، لەم ساڵانەی دواییدا قەبارەی هاوردەی ئەمریکا لە وڵاتانی وەک (ئەنده‌نوسیا) و(چین) زیاتر بوە، بەڵام بەرهەمهێنانی پێڵاو داهێنان و زانینی دەوێت کە هاوتا ناکرێت . بەو شێوەیە هەمفلباین دەڵێت، نزیکەی لەسەدا (72) پێڵاو و لەسەدا (84) ی پۆشاکی مۆدە و لەسەدا (41) ی تەواوی ئەو پۆشاکانەی لە ئەمریکا دەفرۆشرێن، چینیە . ئەو دەڵێت ، ئێمە زۆر وابەستەین بە کاڵای چینەوە و ڕون نیە کە ئەو هەمو کاڵا دەبێ لە کوێ دابین بکەین، بە جۆرێ گیرمان خواردوە و ئەم هەموو باجە بەتایبەت بۆ فرۆشیاران زیانی گەورەی هەیە.\nئاندی پالک وتەبێژی یەکێتی فرۆشیاران و گەیەنەرانی پێڵاوی ئەمریکی دەڵێت، هەندێ جۆری پێڵاو کە لە چینەوە هاوردە دەکرێت لە بنەڕەتدا لە ئەمریکا دروست ناکرێت و ئەگەریش بکرێت گران تر دەکەوێت . بە وتەی پالک جوتێ پێڵاوی شاخەوانی لانی کەم (300) دۆلار و جوتێ پێڵاوی پێشبڕکێ (150)دۆلاری تێدەچێت، ئەو لەو باوەڕەدایە کە ئەو پارە زیادەیەی بە گوێرەی ئەو باجە نوێیە کە ترامپ بڕیاری لێداوە خەرج دەکرێت ، ئەتوانرێت لە داهێنان و چاکسازی لە بواری وەبەرهێناندا خەرج بکرێت کە خوازیارن لە هەمو جیهانەوە سودی لێ وەرگرن . هەروەها دەڵێت کارگەکان لە مانگەکانی سەرەتاوە بودجەکانیان ڕادەگرن.\nئێستا چینیەکان سەرقاڵی بەرهەم هێنانی پێڵاوی زستانەن، ئه‌مریكییه‌كانیش سه‌رقاڵی بودجەی بەهاری ساڵی داهاتوی (2020)ن. کارگەیەک کە ئەم باجە زیادەیەی لە یاسای باجدا خستۆتە بەرنامەی کارەوە، بێ گومان لە بودجەی بەشی داهێنان و پێشنیارکراوەکان کەم دەکاتەوە. بۆچی جەنگی بازرگانی کەوتۆتە سەر پێ ؟ بەرنامەی تره‌مپ ئەوەیە کاتێ وڵاتەکەی باجی زیادە بخاتە سەر ئەو کاڵایانەی هاوردەیان دەکات لە چینەوە ، بەرهەمە ناوخۆییەکانی ئەمریکا ڕەواج پەیدا دەکەن یان نرخەکانیان لەگەل کاڵا چینیەکاندا کەمدەکات لە ئەنجامدا فرۆشیارانی ئەمریکی هان دەدات کە کاڵا ئەمریکیەکان بکڕن .\nلەگەڵ ئەوەی یاسای باج یەکێکە لە کارتەکانی فشار لە جەنگی بازرگانیدا . تره‌مپ لەو باوەڕەدایە ئەو زیانەی کە لە ئابوری ئەمریکا دەکەوێت لە کۆتاییدا هاوسەنگ دەبێتەوە ، چونکە لە ماوەیەکی درێژخایەندا کارگە چینیەکان زیانیان پێ دەگات و ئابوری چینیش توشی شکستی گەورە دەبێت.\nپێگەی وڵاتی (چین) چیە؟\nبەشی لێکۆڵینەوەی بی بی سی دەڵێت : راگەیاندنەکانی وڵاتی چین بەدرێژایی مێژوو لەو ئاوازە دۆستانەیە کە ئەمریکیەکان بەکاریان هێناوە دورە پەرێزیان کردوە، ڕۆژنامەی (گڵۆباڵ تایمز - چاپی چین) ، کە پێشتر بە کاری دیپلۆماتیەوە سەرقال بوو، لە یەکێک لە مانشێتەکانی ئەم دواییەی دا نوسیبوی، ویلایەتە یەکگرتووەکانی ئەمریکا ئومێدەوار بو کە چین بە ئاسانی تەسلیم ببێت، لە ئەنجامدا ئامادەیی نەبو بۆ جەنگێکی بازرگانی درێژخایەن.\nلە بەشێکی دیکەی لێكۆڵینەوەکەدا هاتوە، چین هەڵبژاردەی زۆری هەیە بۆ ڕووبەڕوو بونەوە، باجەکانی ئەمریکا وەکو ئەوەیە بێ ئامانج تیر هاوێژی بکات، گرفتێکی زۆریش بۆ ئەمریکا دروست دەکات کە ئارامگرتن لەسەری ماوەیەکی زۆری دەوێت، لە بەرامبەردا چین زۆر بەوردی ئامانجەکان دیاری دەکات و هەوڵدەدات خۆی توشی هیچ گرفتێک نەبێت. شڵەژانی بازرگانی نێوان ئەمریکاو چین بە ناوەندە کۆمەڵایەتیەکانی چینیش گەیشتوە.زۆرێک لە بەکارهێنەران داخوازی و وێنەی ڕەگەز پەرستانە بڵاودەکەنەوە لە ناو وێنانەدا وێنەی سەردەمی جەنگ کە تواناکانی چین بەرجەستە دەکات.\nتره‌مپ بەدوای چییەوەیە؟\nتره‌مپ لە تویتێکدا لە سیازدەی مانگی ئاداردا گوتویەتی، زۆرێک لەو کارگانەی کە باجەکان کاریگەری لەسەر داناون هەر لە چینەوە بۆ وڵاتەکانی تری ئاسیا وەک ڤێتنام دەڕۆن، کەس لە چیندا نامێنێتەوە کە (چینیەکان) مامەڵەی لەگەڵدا بکەن، زۆر خراپ بۆ چین و زۆر باش بۆ ئەمریکا ده‌بێت ره‌وشه‌كه.\nشارەزایان لەو باوەڕەدان ستراتیژی تره‌مپ ئەوەیە کە چین ئاگادار کاتەوە تا بگەڕێتەوە بۆ رێککەوتنەکان و گفتوگۆی فراوانتر لە نێوان هەردو دەوڵەت بەڕێوە بچێت . دەوڵەتی ئەمریکا چینی بە خۆ هەڵقورتانی سایبری و نرخ بەرز کردنەوە و دژایەتی مافی خاوەندارێتی مەعنەوی و گواستنەوەی ناچاری داهێنانەکان تۆمەتبار دەکات (هەر کۆمپانیایەکی دەرەکی کە بیەوێت بچێتە بازاڕەکانی چین، دەبێ بە گوێرەی رێککەوتنەکان، یا لە چوارچێوەی هاوکاری هاوبەش و بناغەی کاری نوێ ، داهێنانەکانی خۆی بخاتە خزمەتی کۆمپانیا چینیەکان).\nتره‌مپ لەو باوەڕەدایە سیستمی ئێستای بازرگانی جیهانی (لە بناغەوە کێشەی هەیە) و دەبێتە هۆی کۆمپانیا و کرێکارە ئەمریکییەکان لە دۆخێکی نابەرامبەردا چالاکی بکەن و چاودێریەکی دروست نەبێت لەسەریان.\nلە سێ مانگی یەکەمی ساڵی 2019 دا هەناردەی چین بۆ ئەمریکا لەسەدا نۆ کەمی کردووە کە زۆرکەس ئەمە بە ئەنجامی جەنگی بازرگانی نێوان ئەم دوو وڵاتە دەزانن . تره‌مپ لەو باوەڕەدایە ئەمریکا تا ئێستا براوەی ئەم جەنگە بوە ، بەڵام لە راپۆرتێکدا کە لە لایەن چەن ئابوریناسێکی وەک (گۆڵدبریك ناوداری جیهانی بڵاویان کردۆتەوە کە ڕوی راستەقینەی جەنگی نێوان هەردو وڵات و سیاسەتی باجی نوێی ئەمریکا ، بەکابەران و کۆمپانیا ئەمریکیەکان بەرەو مایەپوچی دەبات .\nسەرچاوە بی بی سی فارسی\nنەهامەتی ڕەشپێستەكان لە ئۆردوگا زۆرە ملێكانی نازیەكاندا\nیاداشتێك پشكۆی بە خۆڵەمێشبووی نازیەكان گەش دەكاتەوە\nدوای جۆن بۆڵتن كێ دەبێتە "سەگی پاسەوانیی ترامپ"؟\nقاعیدە لە نێوان خزمەتكردن و نەیاریی ئەمەریكادا\nخۆکوشتن گەورەترین هۆکاری مردنی گەنجانی ١٩ بۆ ٢٩ ساڵە\nسیناریۆی ئه‌مریكا بۆ لێدانی عێراق له ئێرانیش دووباره ده‌بێته‌وه


هەولێر.. هەڵمەتی لەناوبردنی گژ و گیا دەستپێدەكات – تۆڕی میدیایی خەڵک\nهەولێر.. هەڵمەتی لەناوبردنی گژ و گیا دەستپێدەكات\n2019/05/08 - 11:29 AM\nبەئامانجی رێگری كردن لەدروستبوونی ڕووداوەكانی ئاگركەوتنەوە و مەترسیەكانی، بەهاوكاری و هاوبەشی تیمەكانی شارەوانی و ئەندازەی پاركەكان و پۆلیسی دارستان و بەرگری شارستانی، پارێزگاری هەولێر هەڵمەتی لەناوبردنی گژوگیا لەهەولێر ڕاگەیەنرا، ئەمەش بەمەبەستی كەمكردنەوە و ڕێگری لە ڕووداوی ئاگر كەوتنەوە.\nنەوزاد هادی، پارێزگاری هەولێر لە كۆنفڕانسێكی ڕۆژنامەوانیدا ڕایگەیاند، لەساڵانی ڕابردوو چەندین ڕووداوی ئاگركەوتنەوە ڕوویانداوە بەتایبەت لەدوای وەرزی بەهارو ووشكبوونی گژوگیا، ئەمساڵیش بەهۆی بوونی بارانی زۆر گژوگیایەكی زۆر هەیە، لەبەر ئەوە بەمەبەستی كەمكردنەوە و ڕێگری لە ڕووداوی ئاگر كەوتنەوە، هەڵمەتی لەناو بردنی گژوگیا دەستپێدەكەین.\nوتیشی “دەمانەوێ بەر لەڕووداوی ئاگركەوتنەوەكە بگرین و كۆنتڕۆڵی بكەین و لەناویان ببەین بەر لەوەی وشك بێت و ببێتە ئەگەری ڕوودانی ئاگر كەوتنەوە، هەڵمەتەكەش ئەمڕۆ لەناو سەنتەری شاری هەولێر دەستپێدەكات، و داواشی لەهاوڵاتیان كرد بۆ ئەوەی هاوكاری تیمەكان بن و بەوریاییەوە كار لەزەويیەكانیان بكەن”.\nپەمپیۆ: بۆ بەدواداچوون بۆ زۆربوونی چالاكییەكانی ئێران لە عیراق هاتمە بەغدا\nکۆبوونەوەی پەڕلەمان دەستیپێکرد


لە ناوەوە - ویکیپیدیا، ئینسایکڵۆپیدیای ئازاد\nلە ناوەوە (بەتورکی: İÇERDE) بریتییە لە زنجیرەیەکی پۆلیسی درامای تورکی وەرگیراو لە فیلمێکی بەناوبانگ "ڕۆشتووەکان"، کە ئەویش وەرگیراوە لە فیلمێکی چینی (Internal Affairs). زنجیرەکە لە پاڵەوانێتی چەتای ئولسۆی و ئاراس بوڵوت ئینیملی و چەتین تیکندۆرە. ڕووداوی چیرۆکەکە دەسوڕێتەوە لە ناو پۆلیسدا کاتێک یەکیک لە بەڕێوبەرەکانی ھۆبەی پۆلیس لە ئەستەنبوڵ پێشنیارێک دەخاتە بەردەم سارپ (چەتای ئولسۆی) کە بچێتە ناو یەکیک لە گروپەکانی مافیا و ببێتە یەکێک لەوان تا تاوانەکانیان ئاشکرا بکات، ئەویش ڕازی دەبێت بۆ ئەوەی تۆڵە لە باوکە جەلال (چەتین تیکندۆر) بکاتەوە، چونکە جەلال ژیانیانی وێران کردووە وە برا بچووکەکەی فڕاندووە (ئوموت) بۆ گرێنتی کردنی بێدەنگی باوکیان (مەتین یەڵماز) کە لەلای وەک بکوژێکی بەکرێگیراو کاری دەکرد. وە لە ھەمان کاتدا سەرۆکی مافیاکان "باوکە جەلال" ھەڵدەستێ بە چاندنی سیخوڕێک (مەرد کاراداغ) ئاراس بوڵوت ئینیملی (وە ئەو یەکێکە لە کوڕە ھەڵگیراوەکانی، ھەروەھا ئەو ھەمان منداڵ "ئوموت"ە کە پێش ٢٠ ساڵ فڕاندی و ڕادەستی گەورەترین تۆڕی مافیای منداڵ دزینی کرد لە ئەستەنبوڵ، کە تێیدا ناخۆشترین ڕۆژەکانی ژیانی بەڕێ کرد) لەناو پۆلیسدا بۆ داپۆشینی تاوانەکانی وە ببێتە دەستە شاراوەکەی تێیدا، وە چەندین پێکدادان ڕوو دەدات لە نێوان سارپ یەڵماز و مەرد کاراداغ کە ھەردووکیان دەگەڕێن بەدوای ڕابوردوودا و نازانن کە ئەوان لە ڕاستیدا بران...\nوروژێنەر، دراما، ئەکشنی تاوان\nنزیکەی ۱۲۰ خولەک\n٢ ڕێژەی سەیرکردن\n٣ ئەکتەر و کەسایەتییەکان\n٤ زنجیرەی کۆتایی\nچیرۆکی زنجیرەکە باسی "سارپ" و برا بچووکەکەی "ئوموت" دەکات کە لە تەمەنی سێ ساڵییەوە دەفڕێنرێت لەلایەن "جەلال فرۆشیاری کەباب" خاوەنی زنجیرەیەک ڕێستۆرانتی بەناوبانگ و سەرۆکی باندێک، کە ھەڵدەستێ بە ئەنجامدانی چەندین کاری نایاسای، جەلال ھەڵدەستێ بە بەخێوو کردنی "ئوموت" وە ناوەکەی دەگۆڕێت بۆ "مەرد"، پاشان دەیکاتە ناو ئەکادیمییەی پۆلیس تا ببێتە چاوی جەلال لەناو پۆلیس وە تا ئاسانکاری بۆ بکات لە شتەکاندا وە متمانەی یوسف (سەرۆکی ھۆبەیەکە لە پۆلیس کە ماوەی ٢٠ ساڵە دەیەوێت جەلال دەست گیر بکات بەڵام بەڵگەی نییە) بە دەست بێنێت. وە لە ھەمان کاتدا "سارپ" دەچێتە ناو ھەمان ئەکادیمیەی پۆلیس وە ھەمان ھۆبە کە "مەرد" تێیدا دەخوێنێت بێ ئەوەی کەسیان ئەوەی تر بناسێت، تەنھا شت کە کۆیان دەکاتەوە ڕکابەری و ئیرەییە کاتێک "سارپ" پلەی یەکەم بەدەست دێنێت لە زانکۆ وە مەرت پلەی دووەم.\nلە ئاھەنگی دەرچوون لە زانکۆ ھەمووان سەرسام دەبن کاتێک یوسف سارپ دەر دەکات لە زانکۆ تەنھا لەبەر ئەوەی باوکی بەزیندان سزا درابوو وە تۆمەت زاری دەکات کە کار بۆ جەلال دەکات. ئەمە پیلانی نێوان یوسف و سارپە کە بێجگە لو دووە کەس نایزانێت وە ئەمەش بۆ ئەوەیە سارپ بچێتە ناو باندەکەی جەلال بە سیفەتی پۆلیسێکی قووبوڵ نەکراو لە کارەکەی وە کینە ھەڵگر بەرامبەر ھەموو پیاوانی پۆلیس، وە بەڕاست سەرکەوتوو دەبێت لە بەدەست ھێنانی متمانەی جەلال، وە لە ھەمان کاتدا مەرد سەردەکەوێت و دەبێتە یارمەتی دەری یوسف. ھەردوو براکان چێنراون لە تیمی بەرامبەر، ھەردووکیان "لە ناوەوەن" وە ھەر لێرەوە ناوی زنجیرەکە ھاتووە.\nزنجیرەکە بۆتە خاوەنی بەرزترین ڕێژەی سەیرکردن لە تورکیا بۆ ڕۆژی دوو شەممە (ڕۆژی پەخش کردنی) کە سەرکەوتوو بوو بەسەر ھەموو زنجیرە تورکییەکانی تردا وە بووە ھۆی وەستاندنی چەند زنجیرەیەک بەھۆی بەرزی ڕێژەکەیەوە کە لە ھەمان ڕۆژدا دێت.\nزنجیرەی یەکەم بووە خاوەنی سەیرکردنێکی زۆر بەرز لە یوتیوب کاتێک گەیشتە ١١ میلیۆن سەیرکردن وە ئەم ژمارەیە ھیچ زنجیرەیەکی تر پێی نەگەیشتووە.\nچەتای ئولسۆی بەڕۆڵی سارپ یەڵماز\nئاراس بوڵوت ئینیملی بەڕۆڵی مەرد کاراداغ/ "ئوموت یەڵماز"\nچەتین تیکندۆر بەڕۆڵی جەلال دومان\nبانسو سورال بەڕۆڵی مەلەک\nداملە کۆلبای بەڕۆڵی ئەیلەم\nموستەفا ئۆگورلو بەڕۆڵی بەڕێوبەر یوسف\nڕەزا کوجا ئۆگلی بەڕۆڵی داوود\nنیھال کولداش بەڕۆڵی ئەفسون\nکۆمپانیای بەرھەمھێنی زنجیرەکە ay yapim ڕایگەیاند کە زنجیرەکە کۆتایی دێت لەگەڵ کۆتایی ئەم وەرزە واتە لە کۆتایی مانگی ئابی ٢٠١٧، واتە دوای تەنھا یەک ساڵ وە ھیچ وەرزێکی تر بوونی نییە، ھەر چەندە زنجیرەکە سەرکەتوو بێ. بەو بڕیارەی کە بووە ھۆی دڵتەنگی سەیرکەران، زنجیرەکە بووە یەکەم زنجیرە کە کێشای بە یاسای درامای تورکی، ئەمەش لە کاتێکدایە کە وا باوە لە تورکیا کە ڕێژەی سەیرکردنە ھەفتانەییەکان بڕیار لەسەر ماوەی بەردەوام بوونی زنجیرەکان دەدات لەسەر شاشە. چونکە ئەو کارانەی سەیرکردنێکی بەرزی ھەیە وەرزی دوو وە وەرزی سێ وە تەنانەت دەش بەرھەم دێت لێی تا ڕێژەی سەیرکردی دادەبەزێت، وە ئەو کاتە تیمەکە دەست دەکات بە ئامادە کردنی زنجیرەی کۆتایی.\nwww.ranin.com/reyting[بەستەری مردوو][بەستەری مردووی ھەمیشەیی][بەستەری مردووی ھەمیشەیی][بەستەری مردووی ھەمیشەیی]\nوەرگیراو لە «https://ckb.wikipedia.org/w/index.php?title=لە_ناوەوە&oldid=751867»\nدواجار لە ٠٠:٣٣ی ١٤ی شوباتی ٢٠٢١ دەستکاری کراوە\nئەم پەڕەیە دواجار لە ٠٠:٣٣ی ١٤ی شوباتی ٢٠٢١ نوێ کراوەتەوە.


کوردیپێدیا - ڕاپۆرتی OHD لەبارەی شێواندنی گۆرستانەکانی ئامەد\n📖 ڕاپۆرتی OHD لەبارەی شێواندنی گۆرستانەکانی ئامەد | پۆل: کورتەباس | زمانی بابەت: 🏳 کوردیی ناوەڕاست\nڕاپۆرتی OHD لەبارەی شێواندنی گۆرستانەکانی ئامەد\nکۆمەڵەی یاساناسانی ئازادیخواز (OHD) لەبارەی شێواندنی گۆرستانەکانی لە ناوچەی فارقینی ئامەدئامەد راپۆرتێکی ئامادە کرد.\nلە گوندی شێخ دەودادا، جەندرمەکان لە ڕێگەی موختارەوە بانگهێشتی محەمەد ئورسەلەندی کە بچێتە قەڕەقۆلی گوندەکە. ئۆرسەلەندی کاتێک چووەتە قەڕەقۆلەکە سووکایەتی پێکراوە و هەڕەشەی لێکراوە. فەرماندەکە ئاگای لێکردووە کە کێلی گۆڕەکانی دوو کوڕی کە وشەی شەهیدیان لەسەر نووسراوە بشکێنێت و دواتر لە ڕێگەی واتسئاپەوە وێنەی کێلی گۆرەکان بگرێت و بۆی بنێرێت، ئەگەر ئەوە نەکات، ئەوان خۆیان ئەو کارە دەکەن. بەهۆی فشاری فەرماندەکە خانەوادەکە کێلی گۆرەکانیان شکاندووە و وێنەکانیان شکاندووە و بە واتسئاپ ناردوویانە.\n'بەشداری لە خانەوادەکانی بەردەم باڵەخانەی هەدەپەهەدەپە بکەن'\nلە گوندی ملکێ سەرای فەرماندەی قەڕەقۆل بانگهیشتی محەمەد یەنی کردووە و پێیان وتووە کێلی گۆڕی کوڕەکەی قەدەغەیە و پیویستە بشکێنرێت و بە واتسئاپ وێنە بۆ قەڕەقۆلەکە بنێرن. محەمەد یەنی ڕایگەیاند کە بەرلەم رووداوە پارێزگاری بە تەلەفۆن پەیوەندی پێوە کردووە و داوایان لێکردووە کە بەشداری لە خانەوادەکانی بەردەم باڵەخانەی هەدەپە لە ئامەد بکەن. بەهۆی ئەوەی یەنی ئەوەی قبوڵ نەکردووە، فشاریان لێکردووە کە کێلی گۆڕی کوڕەکەی بشکێنێت.\nلە گەڕەکی تەکەلیش شوباتی ئەمساڵ بەڕێوەبەرایەتی پۆلیس پەیوەندیان بە ڕیدڤان یڵماز و کەرەم یڵماز کردووە و پێیان راگەیەنراوە کە پێویستە کێلی گۆری خزمەکانیان بشکێنن. یڵماز ڕایگەیاند کە شەوێک کاتێک سەردانی گۆڕستانیان کردووە، بینیویانە کە کێلی گۆڕەکە شکێنراون.\nدۆزگەر قبوڵی کرد؛\nلە راپۆرتەکەدا باسی ئەوەشدەکرێت کە شاندەکەیان کە لەگەڵ دادوەری کۆماری فارقین کۆبووتەوە هەروەها لەگەڵ سەلچوک داداکیش چاوپێکەوتنی ئەنجامداوە و داداک رایگەیاندووە کە ئەم لێپرسینە لە لایەن دادوەرەوە سەرپەرشتی کراوە و وتوویەتی لەسەر کێلی هەندێک گۆڕ نازناو و نیشانەی ڕێکخستنی لەسەرە کە بە واتای پرۆپاگاندە بۆ ڕێکخستن دێت.\nلە ڕاپۆرتەکەدا ئەوە خراوەتەڕوو کە دادوەر وتوویەتی پیویستە ئەو نووسینانە لەسەر گۆڕەکان بسڕێنەوە یان کێلی گۆڕەکان بشکێنرێن.\n#ئامەد | #هەدەپە |\n 📡 ماڵپەڕ | 🏳 کوردیی ناوەڕاست | ماڵپەری ئەی ئێن ئێف نیوز - 25-05-2020\n1. 👁 کۆمەڵەی یاساناسانی ئازادیخواز OHD\n1. 👁 24-05-2020\n📅 رۆژی دەرچوون: 24-05-2020\n➕ ئەم بابەتە لەلایەن: (جوان عومەر ئەحمەد)ەوە لە: May 25 2020 1:51AM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: May 25 2020 11:14AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: May 25 2020 11:14AM باشترکراوە\n👁 ئەم بابەتە 444 جار بینراوە\n📷 فایلی وێنە 1.0.1 43 KB May 25 2020 2:00AM جوان عومەر ئەحمەد\nفایلی پەیوەندیدار 50,236


گه‌نده‌ڵیه‌ك ئاشكرا بووه به بڕی 23 ملیۆن دۆلار\n13/2/2018 - 19:21\nگەندەڵی 450 ملیار دۆلار زیانی لە عێراق داوە\nئه‌ندامی ئه‌نجومه‌نی نوێنه‌رانی عێراق رایگه‌یاند له فرۆكه‌خانه‌ی به‌غدا گه‌نده‌ڵیه‌ك ئاشكرا بووه به بڕی 23 ملیۆن دۆلار.\nعادل نوری ئه‌ندامی ئه‌نجومه‌نی نوێنه‌رانی عێراق تایبه‌ت به ده‌زگای سه‌ته‌لایتی كوردستانی راگه‌یاند. له فرۆكه‌خانه‌ی به‌غدا گه‌نده‌ڵیه‌ك ئاشكرا بووه به بڕی 23 ملیۆن دۆلار.\nئه‌مه‌ش له كاتێدایه حه‌یده‌ر عه‌بادی سه‌رۆك وه‌زیرانی عێراق رایگه‌یاندبوو رووبه‌رووی گه‌ندڵكاران ده‌بینه‌وه.\nله‌به‌رامبه‌ر ئه‌و گوتانه‌ی عه‌بادیدا، به‌شێك له شرۆڤه‌كاران له‌و باوه‌ڕه‌دان عه‌بادی ناتوانێت شه‌ڕی گه‌نده‌ڵی بكات، چونكه وه‌ك خۆیان ئاماژه‌ی پێده‌كه‌ن، عه‌بادی ناتوانێت كه‌سه نزییكه‌كانی حزبه‌كه‌ی كه له گه‌نده‌ڵی تێوه‌گلاون دادگایی بكات، یان لێكۆڵینه‌وه‌یان له‌گه‌ڵدا بكات.\nئه‌مه‌ش له‌كاتێكدایه، به‌گوێره‌ی زانیاریه‌كان یه‌كه‌م لیستی گه‌نده‌ڵكاران به‌ناوی "نه‌هه‌نگه‌كانی گه‌نده‌ڵی" راگه‌یه‌ندراوه كه ناوی 49 كه‌س له‌خۆ ده‌گرێت.\nچه‌ند سه‌رچاوه‌یه‌كی نزیك له عه‌بادیش رایانگه‌یاندووه، تائێستا وه‌ك یه‌كه‌م قۆناغی ئه‌و هه‌ڵمه‌ته، 300 دۆسیه ئاماده‌كراوه.\nهه‌یسه‌م جبووری، په‌رله‌مانتارێكی هاوپه‌یمانی ده‌وڵه‌تی یاسا رایگه‌یاند: حه‌یده‌ر عه‌بادی ده‌یه‌وێ له هه‌ڵبژاردنه‌كانی داهاتوو به لیستی هاوپه‌یمانی نه‌سر به‌شداری له هه‌ڵبژاردنه‌كان بكات، به‌ڵام ئه‌و كه‌سانه‌ی له هاوپه‌یمانه‌تییه‌كه‌ی ئه‌و به‌شدارن تۆمه‌تبارن به گه‌نده‌ڵی.\nده‌شڵێ :عه‌بادی داوای بنبڕكردنی گه‌نده‌ڵی ده‌كات و كه‌چی خۆیشی له‌گه‌ڵ گه‌نده‌ڵكاران هاوپه‌یمانی ده‌به‌ستێت.\nلای خۆشیه‌وه کەناڵی (سکای نیوز) بە پشت بەستن بە راپۆرتێکی لێژنەی دارایی پەرلەمانی عێراق بڵاوی کردووەتەوە، کە رێژەی پارەی بەهەدەردراوی عێراق لە ماوەی 12 ساڵی رابردوودا لە گەندەڵیدا، 450 ملیار دۆلار بووە.\nبەپێی راپۆرتی رێکخراوی شەفافیەتی نێودەوڵەتی بۆ ساڵی 2016، عێراق لە پلەی چوارەمی گەندەڵترین وڵاتانی جیهان بوو لەو ساڵە.\nدوای رووخاندنی رژێمی بەعسی عێراق لە ساڵی 2003، حزبە شیعییەکانی عێراق دەستیان بەسەر حوکمڕانیی ئەو وڵاتەدا گرت، کە پارەیەکی زۆری ئەو وڵاتەیان بە هەدەر داوە، بە تایبەت لە گرێبەستە وەهمییەکانی بەرپرسانی ئەو وڵاتە.\n"عقدة الخواجة".. متلازمة تفوق الخبير الأجنبي!\nوالغريب إن الخواجة تطور من خبير إلى أن أصبح عراب لأخطر مفاصل الحياة السياسية والاجتماعية والاقتصادية\nئه‌مریكا هه‌ڵوێستی خۆی له‌سه‌ر په‌سه‌ندكردنی ئه‌نجامی هه‌ڵبژاردنه‌كانی عێراق راگه‌یاند\nفڕۆكه‌یه‌كى هاوپه‌یمانان له عێراق كه‌وته خواره‌وه\nعەبادی داوای کۆبونەوەی خولی نوێی پەرلەمانى عێراق دەکات\nبانكی ناوه‌ندیی عیراق ده‌نگۆی دزینی قاڵبه ئاڵتون له گه‌نجینه‌كانیدا ره‌تده‌كاته‌وه


كورد لە نێوان ئەمریكا و ئێراندا، كامیان ؟ – پەڕە 2 – Knwe.org\nسەرەکی » وتار » نه‌وزادى موهه‌ندیس » كورد لە نێوان ئەمریكا و ئێراندا، كامیان ؟پەڕە 2\n*لە دوای دەست لەكاركێشانەوەی عادل عبدالمهدی لە 29/11/2019 وە تاكو ئێستا ، نزیكەی 10 كاندید لەلایەن ماڵی شیعەی عیراقەوە پێشكەشكراون بۆ تەكلیفكردنی بۆ پێكهێنانی كابینەی حكومەتی نوێی عیراق، بەڵام ئەوە 4مانگ و نیوە نەتوانراوە كەسێكی شیاو و گونجاو بەهێز و نمایندەی هەموان((كوتلەی گەورەی پەرلەمانی)) پێشكەش بكەن و حكومەت لە تەنگژەی سیاسی و ئابووری و ئەمنی ڕزگار بكرێت، بەڵام ئەوە ماڵی شیعەكانە كە ناتوانن پێكەوە هەڵبكەن و لەبەر ململانێ ناڕەواكانی خۆیان لەلایەك ولەلایەكی تریشەوە دەستوەردانە دەرەكیەكان لە وڵاتانی ناوچەكە و زلهێزەكانیشەوە بونەتە هۆی پەكخستنی پڕۆسەی سیاسی لە عیراقدا، هەر ئەمەش بۆتە هۆی دواكەوتن پاشكەوتنی عیراق لەهەموو رووەكانەوە. بەتابەتیش لە ئێستادا كە گەلێك كێشە و لەناویشیاندا چوار كێشە و گرفتی سەرەكی بەرۆكی عیراقی گرتوە كە بریتین لە: (( گرفتی ناجێگیری سیاسی و پەتای كۆرۆنا و دابەزینی نرخەكانی نەوت و كەمی داهات و خراپی باری ئابووری و سەرهەڵدانەوەی تیرۆریستانی داعشیش)).\nلە ئێستادا كە عەدنان زورفی دەستلەكاركێشانەوەی خۆی راگەیاند لە 9/4/2020 (( ڕۆژی ڕزگاركردنی عیراق ڕووخاندنی ڕژێمی صدام و بەعسیەكان لە 9/4/2003))دا. لە پێكهێنانی حكومەت كە هێشتا 9 ڕۆژی ماوە بۆ وادەی 30 ڕۆژە دەستوریەكەی خۆی، كە هەرچەندە بەرنامەی كاری حكومەتەكەشی پێشكەش بە پەڕلەمان كردبوو، بەڵام وەك ڕایگەیاند كە وا نەیتوانیوە تەوافوقی سیاسی لەسەری دروست ببێت و هەر ئەمەش بۆتە هۆی ئەوەی كە نەتوانێت زۆرینەی پەڕلەمانی عیراق مسۆگەر بكات بۆ متمانە پێدانی.\n*شیعەكان لە ئێستادا مستەفا كازمی//بەڕێوەبەری هەواڵگری عیراقیان كاندید كردۆتەوە، وەك ڕاگەیەنراش كوردیش لەڕێگەی هەردوو حزبی ((یەكێتی و پارتی))ەوە پێشوازیان لەو بڕیارە كردوە.\nبەڵام ئایا كورد،سەركەوتوو دەبێت لە لایەنگری كام لەو كاندیدانەی شیعەكاندا؟ ئایا كام لەو كاندیدانە باشترن بۆ كورد؟ ئایا پەیوەندیەكانی هەرێم و بەغداد بەرەو كوێ ئاڕاستە دەكرێت ؟ كورد ئەركی چیە لەم قۆناغەدا؟\nبەئاشكرا و بەنهێنی كورد بەداخەوە دابەشبوونەتە سەر بۆچوون و بەرژەوەندی تایبەتی و جیاوازی خۆیان، هەربۆیەش شیعەكانیش گەمەی سیاسی لەگەڵ هەمواندا دەكەن و توانیویانە درز بخەنە نێو ڕیزی ماڵی كوردەوە كەلە بنچینەشدا زۆر یەك و یەكگرتوو نەبووە. بۆیە كورد هەق نیە خۆی بكاتە بەشێك لەململانێكانی لەلایەك ئەمریكا و ئێران و لەلایەكی تریشەوە ململانێ نێوخۆییەكانی شیعەكان و هەق وایە كە لەجیاتی ئاوها كارێك، بكەونە خۆ بۆ پتەوكردن و بەهێزكردنەوەی نێوماڵی كورد و یەكڕیزی و یەكدەنگی كورد بپارێزن، نەك وەك ئێستا هەریەكە و لەدۆڵێكدایە و بەدوای بەرژەوەندی و دەسكەوتی بچووكی حزبی خۆیانەوەن.\nكێشەی نێوماڵی شیعەكان كێشەی كورد نیە بۆیە خۆتێهەڵقورتاندنی كارێكی خراپە،چونكە نابێتە هۆی رازیكردنی هەموو شیعەكان و بەڵكو دابەشدەبن بۆ سەر دووبەرەی ((دژ _ لەگەڵ ))كوردا، بەداخیشەوە كوردیش كاریزمایەكی كاریگەری نەماوە لەسەر رووداو و گۆڕەپانی عیراق و ناوچەكە و لای زلهێزەكانیش كە بتوانێت دەستپێشخەریەكی سیاسی عیراقیانە پێشكەش بكات و هەموان كۆبكاتەوە و لەوناوەشدا كورد سەنگ و قورسایی خۆی بۆ بگەڕێتەوە وەك لە پێشدا هەبوو.\nپەشیمانبونەوەی شیعەكان لە عەدنان زورفی، لەلایەك دوو ڕوویی ئەو هێز و سەركردانە پیشان دەدات لەناو خۆیاندا و بێمتمانەیی هەمیشەیشیان تۆخ دەكاتەوە و لەلایەكی تریشەوە هیچیان عیراق و گەلی عیراقیان لا مەبەست نیە هێندەی دەسكەوت و پشك پشكێنەی حیزبایەتی خۆیان. عیراقیان كردۆتە مێرگێكی پڕ بەرەكەت و هەریەكە گەرەكێتی بەشی خۆی لێ بخوات،تەنانەت كار گەیشتۆتە ئەوەی كە سەركردە سیاسیەكان بە قسەی مەرجەعە شیعیە ئاینیەكانیش ناكەن.\nعیراق بەم شێوەیە بە ئاڕاستەی تێكدان و كاولبوونی زیاتر هەنگاو دەنێت و كاندیدكردنی كەسێكی ئەمنیش وەك مستەفا كازمی، ئەوا عیراق بە ئاڕاستەیەكی ئەمنی هەنگاو دەنێت و دورنیە ببێتە حكومەتێكی سەربازی و ئەمنی و تەوقی كوشتن و بڕین و هەڕەشە و زوڵم و چەوسانەوەش بكاتە ملی هەموان بەكوردستانیشەوە. هەربۆیە ئایندەی عیراق زۆر ڕوون نیە و بەرەو تاریكی و تەڵخی زیاتریش دەڕوات.هۆكاری سەرەكی هەموو ئەم گێژاو و ناجێگیریە سیاسیەی عیراق تەنها شیعەكانە، نەكورد و نەسونە ڕۆڵیان تیادا نیە و هەموو ئەنجامێكیش دەكەوێتە ئەستۆی شیعەكان خۆیان.بۆیە كورد ئەركێتی تەنها لەچوارچێوەی پاراستنی بەرژەوەندیەكانی هەرێمدا هاوبەشی و هاواكاری لەگەڵ ئەو لایەنانەدا بكات و چاوەڕوان بكات بۆ بینینی كارنامەی مستەفا كازمیش كە تا چ ئاستێك لەگەڵ بەرژەوەندیەكانی هەرێمدا یەك دەگرێتەوە،نەك بەتەنها بەڵێن و بەتەلەفۆنێك كۆتایی بەهەموو كارێك بهێنرێت كە هێشتا لەڕووی یاساییەوە دەنگدان یان متمانەدان بە عەدنان زورفی یەكلا نەبۆتەوە.\nپاشەكشەی عدنان زورفی لەپێكهێنانی كابینەی حكومەت لەكاتێكدایە كە پاشەكشەی هێزەكانی ئەمریكاش لەگۆڕێدایە، بۆیە ئێران و حیزبەكانی سەر بەئێران ئەم هەلەیان قۆستەوە بۆ دژایەتی زورفی و پێشكەشكردنی مستەفا كازمی، كەوا دەوترێت سەر بەئێرانە، ئەمەش بۆخۆی لێدانە لە شكۆو بڕیاری ئەمریكا و لەلایەكی تریشەوە لێدانە لە شكۆی سەرۆك كۆمار كە زۆر رەخنەیان لێدەگرت كە پێشێلی دەستوری كردوە و بە قسەی ئەمریكای كردوە. بەداخیشەوە لە كوردستانیش دەمێكە دەیانەوێت ڕۆڵی سەرۆك كۆمار بچووكبكەنەوە.بۆیە پێناچێت ئەوەی كە كورد دەیخوازێت لە مستەفا كازمیش وەدەستی بێنێت و دەستی بكەوێت !.بەم شێوەیەش شانۆگەرییە بێتامەكەی عیراق بەردەوام دەبێت لە خولانەوەی لە بازنەیەكی بۆشدا تا ئەوكاتەی عیراقیەكان نەبنە خاوەن بڕیاری سەربەخۆی خۆیان دوور لە وەسیەتنامە و ئامۆژگاری و هەڕەشەی دەرودراوسێ و زلهێزەكانیش.


چۆن لە خزمەت ڕەمەزان بین؟ – خوشكانی موسڵمانان\nچۆن لە خزمەت ڕەمەزان بین؟\nئه‌گه‌ر ئه‌تانه‌وێت به‌چاكترین و چوانترین شێوه ئه‌م مانگه پیرۆزه به‌ڕێ بکه‌ن. ئه‌وه له‌گه‌ڵم بن که‌مێك .که‌به به‌ویستی الله ده‌بێته به‌ده‌ست هێنانی به‌هه‌شت ؟!\nیه‌که‌م: قورئان بخوێنن وخه‌ڵکیش فێربکه‌ن ئه‌وانه‌ی نایزانن بیخوێنن ؛ جونکه قوڕئان له‌قیامه‌تددا شه‌فاعه‌ت کاره بۆتان و ئه‌وانه‌ی فێری ده‌بن و خه‌لکیش فێر ده‌که‌ن باشترین که‌سن ، هیچ نەبێت مانگى جارێك خەتمى بكە، چونكە پێغەمبەرى خودا (صلى الله عليه وعلی اله وسلم )فەرمویەتى: ( اقرءوا القرآن فإنه يأتي يوم القيامة شفيعا لأصحابه ) ‘صحيح الجامع الصغير’. واتە: قورئان بخوێنن، چونكە لەڕۆژى دوایى دا شەفاعەت بۆ خاوەنەكانیان ـ واتە: ئەوانەى لەدونیادا خوێندویانە ـ ئەكەن.هیچ زیكرێك نیە ئەو پاداشتەى هەبێت وەكو قورئانى پیرۆز هەیەتى، چونكە ئەو كەسەى كە قورئان دەخوێنێت هەموو پیتێك كە دەیخوێنێت حەسەنەیەك (چاكەیەتى) بۆ دەنوسرێت، وە هەر چاكەیەكیش بە (دە) ئەوەندەیەتى،پێغەمبەرى خودا (صلى الله عليه وعلی اله وسلم ) فەرمویەتى (هەركەسێك پیتێك لە قورئانى پیرۆز بخوێنێت، بە هەموو پیتێكى چاكەیەكى بۆ دەنووسرێت، چاكەى لە لاى خواى پەروەردگار بە دە ئەوەندەى خۆیەتى و چەند جار دەكرێتەوە، ناڵێم (الم) بە پیتێك دەژمێردرێت، بەڵكو ( أَلِف ) بە تەنها پیتێكە و ( لاَم ) یش پیتێكە، و (مِیم ) یش پیتێكە. (صححه الألباني في صحيح الترغيب والترهيب) وە قورئان ڕێبەرى خوێنەرەكەیەتى لە قیامەتدا بەرەو تاجى كەرامەت ڕەزامەندى خوداى گەورە، له هاوه‌ڵی ئازیز ابن مسعود’ڕه‌زای خودای لیبێت’دەگێڕێتەوە كە لە سێ ڕۆژدا قورئانى (خەتم) دەكرد. وه‌هه‌روه‌ها پێشه‌وای ئیمانداران ‘ عثمان کوری عفان ‘ ڕه‌زای خودای لیبێت ‘ لە شەوى (جمعـة) دا دەستى دەكرد بە (ختم) ەوە لە سورەتى (البقرة) تاكو (المائدة) ى دەخوێند، و لە (یوسف) ەوە تاكو (مریم) و لە (طه) وە هەتاكو (طسم موسى و فرعون القصص)، و لە (العنكبوت) ەوە هەتاكو (ص)، و لــــە (تنزیل) ەوە هەتـــاكو (الرحمن) و ئینجا (ختم) ى دەكرد. واتە: لە شەوى (جمعە) دەستى پێ دەكرد و لە شەوى پێنج شەمە (ختم) ى دەكرد.وه‌هه‌روه‌ها پێغەمبەرى خودا (صلى الله عليه وعلی اله وسلم) فەرموویەتى: ( خيركم من تعلم القرآن وعلمه ) ‘رواه البخاري’ واتە: باشترین كەستان ئەوانەن فێرى قورئان ئەبێ، پاشان خەڵكیش فێرى قورئان خوێندن ئەكات\nدووهه‌م؛ نوێژه‌کانتان له‌مزگه‌وت به‌جه‌ماعه‌ت بکه‌ن تابۆتان ده‌کرێ؛ جونکه بیزانن هەر نوێژێك لە نوێژە فەرزەكان به(27) نوێژ بۆ ده‌نوسرێ ؟ پێغەمبەرى خودا( صلى الله عليه وعلی اله وسلم) فەرمویەتى: ( صلاة الجماعة تفضل صلاة الفذ بسبع وعشرين درجة ) ‘متفق عليه’، واتە: نوێژى جەماعەت خێرى زیاترە لە نوێژى بەتەنها به(27) پلە… واتە نوێژێكى جەماعەت خێرى (27) نوێژى بەتەنهاى هەیە.\nسێهه‌م؛ بەربانگ بده‌ن بە ڕۆژووان؛ جونکه بە یەك مانگى ڕەمەزان پاداشتى دوو مانگى ڕەمەزانه ؟ پێغەمبەرى خودا (صلى الله عليه وعلی اله وسلم) فەرمویەتى؛(من فطر صائما كان له مثل أجره غير أنه لا ينقص من أجر الصائم شيء ) ‘صحيح الترغيب و الترهيب’واتە: هەركەسێك بەربانگ بە ڕۆژوەوانێك بكاتەوە ئەوە پاداشتى ڕۆژووانەكەى دەست ئەكەوێت بەبێ ئەوەى لە پاداشتى ئەو كەسە كەم بكات، واتە ئەگەر بەربانگ بە كەسێكى ڕۆژوەوان بدەیت پاداشتى دوو ڕۆژ ڕۆژووت بۆ ئەنوسرێ و لەپاداشتى بەرامبەریش هیچ كەم ناكات. مه‌رچ نیه ئه‌وکسه ته‌نها هه‌ژار بێت گرنگ ڕۆژوان بێت.\nچواره‌هه‌م؛ سیواك بکه‌ن و به‌رده‌وام له‌نوێژه‌کان بشی به‌خشن به‌که‌سانی تر؛ جونکه له‌و كەسانە ده‌بیت كە سونەت لەنێو خەڵكى زیندو ده‌كەنەوە ؟ پێغەمبەرى خودا( صلى الله عليه وعلی اله وسلم) فەرمویەتى'( لولا أن اشق على أمتي لأمرتهم بالسواك عند كل صلاة ) ‘متفق عليه’، واتە: ئەگەر بهاتبایە و لەسەر ئومەتەكەم ناڕەحەت و قورس نەبوایە، ئەوا فەرمانم پێ دەكردن لە كاتى هەموو نوێژێكدا سیواك بكەن.\nپێنچه‌هه‌م؛ نوێژى تەراویح بکه‌ن به‌جه‌ماعه‌ت له‌مزگه‌وت؛ هۆکاری لێخۆش بوونه بەماوه‌یه‌کی که‌م لە هەموو تاوانەكانى ڕابوردوت به‌ئیزنی الله ؟ پێغەمبەرى خودا (صلى الله عليه وعلی اله وسلم) فەرمویەتى؛( ومن قام رمضان إيمانا واحتسابا غفر له ما تقدم من ذنبه )’ متفق عليه’، واتە: هەركەسێك شەوانى ڕەمەزان بە تەراویح زیندو بكاتەوە و باوەڕى پێى هەبێ و چاوەڕوانى پاداشتى خوا بێت، ئەوا خودا لەتاوانەكانى پێشووى خۆش ئەبێت.\nشه‌شه‌هه‌م؛ صەدەقە بکه‌ن به‌نه‌هێنی ؛ ئاگری تاوانه‌کانتان ئه‌کوژێنێته‌وه وەك چۆن ئاو ئاگر ئەكوژێێتەوە و یەكێكش ده‌بن به‌ویستی خودا لەوانەى لە قیامەتدا لە ژێر سێبەرى عەرشى خودا دا ده‌بن ؟ لەو ڕۆژەى كە سێبەر نیە جگە لە سێبەرى عەرشى خودا نەبێت، ؟ پێغەمبەرى خودا (صلى الله عليه وعلی اله وسلم) فەرمویەتى؛( الصدقة تطفيء الخطيئة كمـا يطفىء المـاء النار ) ‘صححه الألباني ‘، واتە: صەدەقە ئاگرى تاوان ئەكوژێنێتەوە هەروەك چۆن ئاو ئاگر ئەكوژێنێتەوە.وه‌هه‌روه‌ها فه‌رموویه‌تی ؛ئه‌وانه‌ی لەسێبەرى عەرشى خودا ئەبن ( ورجل تصدق بصدقة فأخفاها حتى لا تعلم شماله ما تنفق يمينه ) ‘متفق عليه’ واتە: وە كەسێك ێەدەقەیەك بكات و بیشارێتەوە بە شێوەیەك دەستى چەپى نەزانێت ڕاستى چى بەخشیوە.\nحه‌وته‌هه‌م؛ زەكاتى سەرفترە بده‌ن به‌خواردن ؛ هۆکاره بۆ پاك بونه‌وه لە قسەى پڕوپوچ و خراپە كارى ؟ هاوه‌ڵی ئازیز ابن عباس’ڕزای خودای لێبێت فەرموویەتى: ( فرض رسول الله صلى الله عليه وسلم زكـاة الفطر طهرة للصائم مـن اللغو والـرفث وطعمة للمساكين ) ‘صححه الألباني ‘، واتە: پێغەمبەرى خودا( صلى الله عليه وعلی اله وسلم) زەكاتى سەرفترەى فەرز كردوە بۆ پاككردنەوى ڕۆژووان لە قسەى پڕوپوچ و خراپەكارى، وە خواردنێكیش بێت بۆ هەژاران… بەڵام بۆ ئەوەى پاداشتى تەواوت بگات و لێتوەربگیردرێت و لەو كەسانە بیت لەو فەرموودەیە باس كراوە پێویستە بە خۆراك زەكاتى سەرفترە بدەیت نەك بە پارە.\nهه‌شته‌هه‌م ؛ لە مزگەوت بمێننه‌وه به‌پێی توانا تا هەڵهاتنى خۆرى بەیانى؛ وه‌ك ئەوەیه لەماوەى كەمتر لە پێنج سەعات و لەیەك مانگ دا (30) حەجت کردبێت ؟ هەموو ڕۆژێكى ڕەمەزان لەپاش نوێژى بەیانى لەمزگەوت بمێنەوە و دانیشە زیكرى خودا بكە و قورئان بخوێنە تا خۆر هەڵدێت پاشان دوو ڕكات نوێژ بكە ئەوجا لەمزگەوت وەرە دەرەوە، چونكە پێغەمبەرى خودا(صلى الله عليه وعلی اله وسلم) فەرمویەتى:( من صلى الفجر في جماعة ثم قعد يذكر الله حتى تطلع الشمس ثم صلى ركعتين كانت له كأجر حجة وعمرة “. قال: قال رسول الله صلى الله عليه وسلم: ” تامة، تامة، تامة ) ‘حسن، مشكاة المصابيح’، واتە ئەوەى نوێژى بەیانى بە جەماعەت ئەنجام دا و پاشان لەمزگەوت مایەوە و زیكرى پەروەردگارى كرد تاكو خۆر هەڵدێت پاشان دوو ڕكات نوێژى كرد ئەوە پاداشتى حەج و عەمرەیەكى بۆ ئەنوسرێ، ڕاوى دەڵێت: پاشان پێغەمبەرى خودا فەرمووى: پاداشتى حەج و عەمرەیەكى تەواو، تەواو، تەواو.\nنۆیه‌هه‌م؛ دانیشتنی (10) شەوى كۆتایى ڕەمەزان بە گرتنى شەوى قەدر ؛ لەیەك شەودا خێرى هەزار مانگ خوداپەرەستیه لەگەڵ سڕینه‌وه‌ی تاوانەكانى ڕابوردو ؟ (10) شەوى كۆتایى ڕەمەزان بە گرتنى شەوى قەدر زیندویان بكەرەوە، چونكە خوداى پەروەردگار ئەفەرموێت: ( ليلة القدر خير من ألف شهر) (القدر: 3)، واتە: شەوى قەدر لە هەزار مانگ چاكترە كە شەوى قەدریان تیا نەبێ، وە پێغەمبەرى خودایش( صلى الله عليه وعلی اله وسلم) ئەفەرموێ: ( ومن قام ليلة القدر إيمانا واحتسابا غفر له ما تقدم من ذنبه )’متفق عليه’، واتە: هەركەسێك شەوى قەدر زیندوبكاتەوە و باوەڕى پێى هەبێ و چاوەڕوانى پاداشتى خودا بێت، ئەوا خودا لەتاوانەكانى پێشووى خۆش ئەبێت.\nده‌یه‌هه‌م؛ نوێژى عیشا بە جەماعەت بكەن ؛جونکه پاداشتى شەونوێژێكیشتان بۆ هه‌یه به‌ئیزنی الله ؟ چونكە\nپێغەمبەرى خودا (صلى الله عليه وعلی اله وسلم) فەرمویەتى: (إن الرجل إذا صلى مع الإمام حتى ينصرف كتب له قيام ليلة ) ‘صحيح الجامع الصغير’ واتە: ئەگەر كەسێك لەگەڵ ئیمام بە جەماعەت كرد تا تەواو ئەبێ، ئەوە ئەو شەوەى بە شەونوێژێكى تەواوى بۆ ئەنوسرێ.\nیازده‌هه‌م؛ پارشێو بکه‌ن و مەخەونە و لەخودا بپاڕِێرنه‌وه و دوعا بكەن ودوو ڕكات نوێژ بكەن ئه‌وه سیفاتی خه‌ڵکی به‌هه‌شته ، خوداى به‌رز ئەفەرموێت: ( وبالأسحار هم يستغفرون ) (الذاريات: 18)، واتە: لە كاتى بەرەبەیاندا دەپاڕانەوە\nسێزده‌هه‌م؛عومرەكردن لە مانگى ڕەمەزان؛ وه‌کو ئه‌وه‌یه لەماوەیەكى كەم حەجێكت لەگەڵ پێغەمبەرى خوادا ئەنجامت دابێ ؟ چونكە پێغەمبەرى خودا (صلى الله عليه وعلی اله وسلم) فەرمویەتى: ( عمرة في رمضان تعدل حجة ” وفي رواية ” تعدل حجة معي ) ‘صحيح البخاري’، واتە: عومرەیەك لەڕەمەزاندا پاداشتەكەى بەرامبەر بە حەجێك وایە، لە ڕیوایەتێكدا هاتووە: وەك حەجێك وایە لەگەڵ پێغەمبەردا.\nدوازده‌هه‌م؛یارمەتى دانى هەتیو و بێوەژنان بده‌ن : بەبێ ئەوەى بچن بۆ جەنگ و جیهاد وتێكۆشان لەپێناو خودا پاداشتى موجاهید و تێكۆشەرانتان دەست ده‌كەوێت به‌ئیزنی الله ؟ جونکه پێغەمبەرى خودا (صلى الله عليه وعلی اله وسلم) فەرمویەتى:( الساعي على الأرملة والمسكين كالمجاهد في سبيل الله عز وجل )’صحيح سنن النسائي’، واتە: چاودێر و بەخێوكارى بێوەژن و هەتیو لە پاداشتدا وەكو تێكۆشەرە لە پێناوى خوداى پەروەردگار.\nسێزده هه‌م؛ لە مەجلسێك دابنیشە که قسەى پڕوپوچى تیا نەكرێ و دانیشتوانى تەنها یادى خودا بكەن و قسەى خێر بكەن. له‌یسراع و نیزع و جه‌نگو جیدالی فه‌یسبووك دووربکه‌وه له‌سایته خراپه‌کان دووربکه‌وه.خوداى پەروەردگار لەتاوانەكانتان خۆش ده‌بێ به‌ویستی خۆی خراپەكانت ده‌گۆڕێت بۆ چاكە ؟ چونكە پێغەمبەرى خودا (صلى الله عليه وعلی اله وسلم) فەرموویەتى: ( مـا من قوم اجتمعوا يذكرون الله عز وجل لا يريدون بذلك إلا وجهه إلا ناداهم منــاد من السماء أن قوموا مغفورا لكم قد بدلت سيئاتكم حسنات ) ‘صحيح الترغيب و الترهيب’ واتە: هیچ كۆمەڵە كەسێك نیە كۆ ببنەوە و زیكرى خوا بكەن و مەبەستیشیان بەوە هیچ نەبێت ئیللا پاداشتى خودا نەبێت ئیللا بانگ كەرێك لە ئاسمانەوە بانگیان ئەكات و ئەڵێت هەستن خودا لێتان خۆش بووە و تاوانەكانتانى بۆ گۆڕیونەتەوە بە چاكە.\nخوشك و برایانی خۆم ئه‌مه باشترین پیلانه بۆ ئه‌وه‌ی ئه‌م مانگه به‌چاکترین و چوانترین شێوه به‌ڕێ بکه‌ین. که ئه مه‌ش هۆکاره به‌ئیزنی الله لە قیامەتدا پاداشته‌که‌ی وه‌ربگرینه‌وه لەچەند دەرگایەكى بەهەشتەوە بانگ بكرێین بۆ چونە بەهەشت ؟ پێویسته جیهاد بكەین و به‌چاکترین شێوه ڕۆژوو بگرین و و نوێژ بكەین و صەدەقە ببەخشین چونكە پێغەمبەرى خودا (صلى الله عليه وعلی اله وسلم) فەرمویەتى: ( واللجنة أبواب فمن كان من أهل الصلاة دعي من باب الصلاة ومن كان من أهل الجهاد دعي من باب الجهاد ومن كان من أهل الصدقة دعي من باب الصدقة ومن كان من أهل الصيام دعي من باب الريان… ) ‘متفق عليه’. واتە: بەهەشتیش دەرگاى هەیە، نوێژگە لە دەرگاى نوێژەوە، و تێكۆشەریش لە دەرگار تێكۆشانەوە، و بەخشەریش لە دەرگاى بەخشینەوە، ڕۆژووانیش لە دەرگاى ڕەییانەوە لە ڕۆژى دواییدا بانگ دەكرێن.\nله‌خودای گه‌وره داواکارم به‌چاکترین شێوه ئه‌م په‌رستشی ئه‌م مانگه خیره‌مان لێ قبوڵ بکات ..امین..\nم. عه‌لی هه‌ولێری فێرگه


2019-05-26 [09:21 AM]\nدوای وەستانی بەرزكردنەوەی پلەی هێزەكانی پێشمەرگە ئەمڕۆ ئاگاداركراین كە جارێكی دیكە پلە بەرزكردنەوە وەك یەكەم هەنگاو لە پلەدارەكانەوە دەستپێدەكاتەوە و ئەوانەی ساڵی ۲٠۱٦ پلەكانیان ڕاگیرابوو، واژۆ لەسەر پلە بەرزكردنەوەیان كراوە و ئامادەكاری كراوە بۆ ساڵەكانی دواتریش بكرێت.\nلێرەوە دەستخۆشی لەبیرناكەین بۆ وەزارەتی پێشمەرگە و حكوومەتی هەرێمی كوردستان، كە هەوڵەكانمان لەگەڵیان بۆ ئەم بابەتە ئەنجامیان دا بەدەستەوە و هاوكاربوون وە پاڵپشتی ئێمەبوون كاتێك لەسەر ئەم بابەتە گفتوگۆمان لەگەڵكردوون.\nڕاگرتنی بەرزكردنەوەی پلەی هێزەكانی پێشمەرگەو فەرمانبەران بەهۆی قەیرانی دارایی بوو، لە داهاتوو هەوڵەكانمان درێژەیان دەبێت بۆ ئەوەی ئەم مافانە بچنەوە سەر ڕێچكەی خۆیان هەنگاو بە هەنگاو پاڵپشتی و داخوازیكاری هەموو مافەكانی خەڵك دەبین.


خامنەیی لەبارەی ئەفغانستانەوە هاتە دەنگ\n12440 جار خوێندراوەتەوە\nرابەری باڵای شۆڕشی ئیسلامی ئێران رایگەیاند، سەرچاوەی قەیرانەکانی ئەفغانستان ئەمریکایە کە ٢٠ ساڵ بەر لە ئێستا ئەو وڵاتەی داگیر کرد.\nبەگوێرەی هەواڵێکی کەناڵی فەرمی دەوڵەتی ئێران، عەلی خامنەیی رابەری باڵای شۆڕشی ئیسلامی ئێران لە میانی پێشوازییکردنی لە ئەندامانی کابینەی حکومەتەکەی سه‌رۆکكۆماری وڵاته‌كه‌ی، ئیبراهیم رەئیسی وتارێکی پێشکەش کرد و باسی لەوە کرد، لە قۆناغی حکومەتی پێشوودا متمانەی هاوڵاتییان بە حکومەت لاواز بووە.\nعەلی خامنەیی راشیگەیاند، پێویستە سیاسەتی دەرەوە لەگەڵ وڵاتانی جیهان و بەتایبەت وڵاتانی دراوسێ بەهێز بکرێت. وتیشی، سەرچاوەی قەیرانەکانی ئەفغانستان ئەمریکایە کە ٢٠ ساڵ بەر لە ئێستا ئەو وڵاتەی داگیر کرد.\nخامنه‌یی لە درێژەی وتەکانیدا باسی لە دانوستانەکانی تایبەت بە رێککەوتننامە ئەتۆمییەکەی وڵاتەکەی و دوایین بەرەوپێشچوونەکانی ئەفغانستان کرد و رایگەیاند، "ئەمریکییەکان لە پرسی رێککەوتننامە ئەتۆمییەکەدا زۆر بێشەرمانە مامەڵەیان کرد و بە بەرچاوی هەمووانەوە تاکلایەنە لە رێککەوتننامەکە کشانەوە لەگەڵ ئەوەشدا وەک ئەوەی ئێران لە رێککەوتننامەکە کشابێتەوە کەوتنە داواکاری و مەرج دانان. بەم شێوەیەش گاڵتەیان بە دانوستانەکان کرد، وڵاتانی ئەورووپاش هاوشێوەی ئەمریکا رەفتاریان کرد".\nرابەری باڵای شۆڕشی ئیسلامی ئێران ئاماژەی بەوەش دا کە سەرۆکی ئەمریکا، جۆ بایدن لە دانوستانەکانی تایبەت بە چالاک کردنەوەی رێککەوتننامە ئەتۆمییەکەدا هاوشێوەی سەرۆکی پێشووی ئەمریکا، دۆناڵد ترەمپ رەفتاری کردووە و وتی، "حکومەتی ئێستای ئەمریکا لەگەڵ حکومەتی پێشوو جیاوازی نییە. هەرچەندە بە رووکەش داواکارییەکانیان لە ئێران جیاوازە بەڵام لە راستیدا هەمان خواستی ترەمپیان هەیە".\nعەلی خامنەیی باسی لەوە کرد کە ئەمریکا سەرچاوەی قەیرانەکانی ئەفغانستانە و دەڵێت، "ئەمریکا تەنانەت یەک هەنگاویشی بۆ گەشەپێدانی ئەفغانستان نەناوە، ئەگەر لە ئێستادا ئەفغانستان لە روانگەی گەشەپێدانەوە لە ٢٠ ساڵ بەر لە ئێستا لەدواتر نەبێت، لە پێشتر نییە. ئەمریکا سەرچاوەی قەیرانەکانی ئەفغانستانە. ئەمریکا وای کرد لە ٢٠ ساڵی داگیرکاریدا بۆردومانی ئاهەنگ و پرسەکان، دەستگیرکردنی کەسانی بێتاوان و بەرهەمهێنانی ماددەی هۆشبەر ١٠ هێندە زیاد بکات".\nخامنەیی ئەوەشی خستەڕوو، "ئێمە پشتیووانی لە گەلی ئەفغانستان دەکەین. حکومەتەکان دێن و دەڕۆن ئەوەی کە دەمێنێتەوە گەلی ئەو وڵاتەیە. بایەخی پەیوەندییەکانمان لەگەڵ حکومەتەکان پەیوەستە بە ئاستی پەیوەندییەکانی ئەوان لەگەڵ ئێمەدا."\nئەفغانستان هاوسنورە لەگەڵ ئێراندا و لەم ماوەیەی رابردووشدا کە چەکدارانی تاڵیبان ئەفغانستانیان کۆنترۆڵکرد، چەندین هاوڵاتی ئەفغانی خۆیان گەیاندووەتە سنورەکانی ئەو وڵاتە.


به‌ڕێزیان له‌مباره‌وه وتیان "له‌راستیدا یه‌كده‌نگیی به‌شداربووان بۆ گه‌شه‌دان به پێكه‌وه‌ژیانی ئاشتییانه و گفتوگۆی نیشتمانی و ئاشته‌وایی هانده‌ره و ئه‌م پشتگیرییه‌ش گه‌شه به هه‌وڵه‌كانی حكومه‌ت بۆ خێراكردنی به‌رنامه‌ی چاكسازی و هه‌وڵه‌كانی ئاشته‌وایی ده‌دات".\nهه‌ر له‌و كۆبونه‌وه‌دا، به‌شداربووان جه‌ختیان له‌سه‌ر گرنگیی به‌هێزكردنی یه‌كڕیزیی ئاینی و كۆمه‌ڵایه‌تی كرده‌وه له‌گه‌ڵ چاره‌سه‌كردنی ناكۆكییه‌كانی پێشتری كۆمه‌ڵگه‌ی عیراقی.\nبه‌ڕێز ملادینۆڤ هه‌روه‌ها وتیشی "مایه‌ی دڵخۆشییه كه پیاوانی ئاینی و سه‌ركرده‌كانی كۆمه‌ڵگا خۆیان گه‌یاندووه‌ته كۆمه‌ڵگاكانیان بۆ سه‌رلیستكردنی ئه‌و بابه‌تانه‌ی په‌یوه‌ندییان به هه‌وڵه‌كانی ئاشته‌وایی و گه‌شه‌پێدانی گفتوگۆی گشتگر له عیراقدا هه‌یه. ئه‌م جۆره په‌یامانه پێویسته درێژه‌یان پێ بدرێت بۆ له‌خۆگرتنی پره‌نسیپی متمانه و گشتگری و گۆده‌نگی له‌نێوان پێكهاته‌كانی عیراقدا" .


کوردیپێدیا - بەچاودێری سێ وڵاتی زلهێز چاکسازیی لەوەزارەتی پێشمەرگە دەکرێت\n📝 بەچاودێری سێ وڵاتی زلهێز چاکسازیی لەوەزارەتی پێشمەرگە دەکرێت | پۆل: بەڵگەنامەکان | زمانی بابەت: 🏳 کوردیی ناوەڕاست\nبەچاودێری سێ وڵاتی زلهێز چاکسازیی لەوەزارەتی پێشمەرگە دەکرێت\nئەمرۆ 2017-12-4 بەسەرپەرشتی کەریم سنجاریکەریم سنجاری وەزیری پێشمەرگە بە وەکالەت و بە ئامادەبوونی فەریق جەبار یاوەر ئەمینداری گشتی وەزارەتی پێشمەرگەوەزارەتی پێشمەرگە و فەریق جەمال محمد سەرۆکی ئەرکانی وەزارەتی پێشمەرگە و بەرێوەبەر و ئەندامانی بۆردی چاکسازی وەزارەتی پێشمەرگە و نوێنەرانی وڵاتانی ئەمریکا و بەریتانیا و ئەڵمانیا، کۆبوونەوەیەکی تایبەت بە پرۆسەی چاکسازی و رێکخستنەوەی هێزەکانی پێشمەرگەی کوردستان بەرێوەچوو.\nلەسەرەتای ئه و کۆبوونەوەیەدا، لەلایەن بۆردی چاکسازیی وەزارەتەوە تیشکخرایە سەر چۆنیەتی جێبەجێکردنی خاڵەکانی پرۆسەی چاکسازی لەرووی گرینگی و پێویستی و هەلومەرجی گونجاوەوە، کە وەک قۆناغی یەکەمی جێبەجێکردن پێنج خاڵی سەرەکی نێو پرۆسەکە ئاماژەیان بۆ کرا و دوای گفتوگۆکردن و راگۆرینەوە لەنێوان وەزیری پێشمەرگە بە وەکالەت و نوێنەری وڵاتانی هاوپەیمان کە سەرپەرشتی پرۆسەی چاکسازییەکەن، لەگەڵ بەرێوەبەر و ئەندامانی بۆردی چاکسازی وەزارەت هەر پێنج خاڵی ئامادەکراوی بۆردی چاکسازی، لەلایەن وەزیری پێشمەرگە بە وەکالەت قبوڵکرا و خرایە بواری جێبەجێکردنەوە.\nپڕۆژەی چاکسازی رێکخستنەوەی وەزارەتی پێشمەرگە پرۆژەیەکی گشتی و درێژخایەنە، بۆ دووبارە رێکخستنەوە و یەکخستنەوەی هێزەکانی پێشمەرگەی کوردستان، کە لە 35 خاڵ پێکهاتووە و لەلایەن وڵاتانی ئەمریکا و بەریتانیا و ئەڵمانیا سەرپەرشتی دەکرێت و وەک قۆناغی یەکەمی جێبەجێکردنی پرۆسەکەش 5 خاڵی سەرەکی پڕۆژەکە لەمرۆوە دەخرێتە بواری جێبەجێکردنەوە.\n#کەریم سنجاری | #وەزارەتی پێشمەرگە |\n1. 👁 04-12-2017\n📅 رۆژی دەرچوون: 04-12-2017\n➕ ئەم بابەتە لەلایەن: (م. ب.)ەوە لە: Dec 4 2017 4:52PM تۆمارکراوە\n👌 ئەم بابەتە لەلایەن: (بەناز جۆڵا)ەوە لە: Dec 4 2017 5:04PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (سەریاس ئەحمەد)ەوە لە: Aug 14 2019 12:45AM باشترکراوە\n👁 ئەم بابەتە 3,205 جار بینراوە


نیشانە باوەكانی شێرپەنجەی خوێن لە منداڵدا\nشێرپەنجەی خوێن چی یە؟\nبریتییە لە دروستبوونی شێرپەنجە لەو خانانەی كە سەرچاوەی دروستكردنی خوێنن لە لەشی مرۆڤدا كە ئەویشلە مۆخی سووری ئێسكە.\nهەموو خانەیەكی خوێن دووای تەواوبوونی تەمەنی خۆی دەشكێت و لەناودەچێت، بەڵام لەو کەسانەی کە دووچاری شێرپەنجەی خوێن دەبن پرۆسەکە بەم شێوەیەی لێدێت:\nمۆخی ئێسک خانە و خڕۆکەی نائاسایی دروست دەکات، ئەم خانانەش بریتیین لە خانەی شێرپەنجەیی و سیفەتێکی نەخوازراویان هەیە ئەویش ئەوەیە کە تێک ناشکێن و لەناو ناچن و بڵاودەبنەوە بەناو خانە ئاساییەکانی دیکەی خوێندا و دەبنە کۆسپ لەبەردەم ئیشی خڕۆکە ئاساییەکانی خوێندا.\nشێرپەنجەی خوێن، یەكێكە لە باوترین جۆرەكانی شێرپەنجە كە منداڵ توشی دەبێت، ڕێژەی توشبوونی لە سلێمانی و دەورو بەری لەساڵی 2014 و 2015 دا نزیكەی (42) حاڵەت دەستنیشان كراوە، لەو ڕێژەیەش (28) یان كوڕە و (14)یان كچ بوە.\nنیشانەكانی شێرپەنجەی خوێن لە منداڵدا :\nنیشانەكانی شێرپەنجەی خوێن لە منداڵێكەوە بۆ منداڵێكی دیكە جیاوازە، نیشانەكانی شێرپەنجەی خوێنی درێژخایەن بەگشتی لەسەرخۆ دەردەكەوێت بەڵام ئەوانەی شێرپەنجەی خوێنی كورتخایەنیان هەیە نیشانەكانی لەپڕ دەردەكەون.\nبوونی ئەم نیشانانە مەرج نی یە تەنها لە شێرپەنجەی خوێندا هەبن، بەڵكو لە چەندین نەخۆشی دیكەی لەشدا ڕوودەدەن و تەنها پزیشك دەتوانێ دڵنیا ببێت.\n- خوێن بەربوون لە پووكدا یاخود لووت، دەركەوتنی پەڵەی سوور لە ژێر پێست دا.\n- ئازارو ناڕەحەتی و ئاوسان لەناو سك ( ئاوسانی سپڵ و جگەر ).\n- ناڕەحەتی لە هەناسە داندا ، هەستكردن بە هیلاكی.\n- زوو زوو توشی هەوكردن دەبن.\n- گەورەبوونی لیمفە خانەكان بەتایبەت لە مل و بنباڵدا.\n- بوونی ئازار لە ئێسك و جومگەكاندا.\n- كەم خوێنی.\nچارەسەر بە شێوەیەكی سەرەكی بەندە لەسەر جۆرەكەیی و قۆناغی شێرپەنجەكە، كە هەواڵی دڵخۆشكەر ئەوەیە وەرگرتنی چارەسەر لە منداڵی توشبوو بە شێرپەنجە باشتر وەڵامدانەوەی هەیە یاخود لەشی منداڵ باشتر كاریگەری هەیە بۆ چارەسەر بە بەراورد بە گەورەكان، بەگشتی ئەم جۆرە چارەسەرانە بەردە ستن ؟\n- چارەسەری كیمیایی، لەكاتی چارەسەری كیمیاویدا نەخۆشەكە پێویستی بە چارەسەری یارمەتیدەر (ئازار شكێن و ئەنتیبایۆتیك ) هەیە و پێ ی دەدرێت.\n- چارەسەر بە تیشك\n- ( زرع ) چاندنی مۆخ\n- چارەسەری بایالۆجی\nئا/هۆبەی كۆنتڕۆڵی شێرپەنجەی ب.گ.تەندروستی سلێمانی\nژماره‌ی بینین : 2706\nلە سەر هێڵە ئێستا : 4409


حەشدی شەعبی لە خورماتوو 350 هاوڵاتی عەرەبی سوننە مەزهەب بێ سەروشوێن دەكات\nلە شاری خورماتووی داگیركراو، حەشدی شەعبی بەردەوامە لە پێشێلكارییەكان ولەو ڕووەوەش 350 عەرەبی سوننە مەزهەب دوای دەستگیر كردنیان بێ سەروشوێنیان دەكات ونوێنەری هۆزەكانی بەیاتیش لە ناوچەكە ڕای دەگەیەنێت ئەو ڕەشبگیرییەی كە حەشدی شەعبی ئەنجامی دەدات دووبارە كردنەوەی ئەو تاوانەیە كە ڕژێمی بەعس ئەنجامی دەدا وخەڵكی دەستگیر دەكرد ودواتر بێ سەروشوێن دەكرد بەبێ ئەوەی ئاشكرای بكات كە لە سەرچی دەستگیر كراوە.\nشێخ سائیر بەیاتی نوێنەری هۆزەكانی بەیات لە شارۆچكەی خورماتوو بە (ڕێگای كوردستان)ی ڕاگەیاند:- حەشدی شەعبە شەعبی لە هەر كوێ بێت ئەوا كارەسات لەو شوێنە دروست دەكات ، بە تایبەت دژ بە عەرەبی سوننە مەزهەب ،چونكە ئەو یەك ئامانجی هەیە ئەویش لە ناوبردنی سوننەیە چی كورد بێت یا عەرب یاخود توركمان ، لە بەر ئەوەی سوننە بە دوژمنی سەرسەختی خۆی دەزانێت بۆیە لە هەر كوێ بێ دەست بە ئەنجامدانی تاوانی جۆراوجۆر دەكات ودەست ناپارێزێت لە دەستگیر كردن وبێ سەروشوێن كردنی عەرەبی سوننە مەزهەب .\nگوتیشی:- ئەوەی كە حەشدی شەعبی ئەنجامی دەدات پیلانێكە لە لایەن وڵاتێكی دراوسێی عێراقەوە دارێژراوە بۆ ناوبردنی سوننە وچەسپاندنی هەیمەنەی شیعەگەرایەتی لە ناوچەكە بۆ هەرچی بییەوێت بۆ لە ناوبردنی سوننە لە ناوچە سوننە مەزهەبەكان كار ئاسانی بۆ دەكات وهانی حەشدی شەعبی دەدات بۆ ئەوەی ئەنجامی بدات ، لە ناوچەكەی ئێمەش دەستییان نەپاراستووەوە وچەندەها خەڵكیان لێمان تیرۆركردووە ولە ناوبردووە بە بیانووی ئەوەی كە ئێمە سەرچاوەی داعش وكاری تیرۆرستیین لە ناوچەكە ، بەڵام لە راستێدا وانییە ئەوەی لە ئێستادا پاڵپشتێ لە حەشد دەكات هەمان ئەو وڵاتەیە كە داعشی هێنایە ناوچەكە بۆ سوككردن ولە ناوبردنی سوننە .\nراشی گەیاند، كە حەشدە شەعبی 350 هاوڵاتی عەرەبی سوننە مەزهەبی لە خورماتوو دەستگیر كردووە وبێ سەروشوێن كردوون ، وەكو چۆن پاسەوانە كوردەكانی سەرۆكایەتی كۆماری عێراقی لە چەند ساڵی ڕابردوودا لە سنوری شارەدێی ئامرلی لە باشوری شارۆچكەی خورماتوو دەستگیر كرد ودواتر بێ سەروشوێنیانی كردو تاكو ئێستاش چارەنووسیان نادیارەو كەس وكارەكانیان بە تەمای گەڕانەوەو ئازادكردنیان ، ئەوەش كە حەشد دەستگیری دەكات مەگەر خوای گەورە رەحمی پێبكات ئەگینا هەر كە كەوتە دەستیان یەكسەر بە لێكۆڵینەوە لە ناوی دەبەن وبێ سەروشوێنی دەكەن.\nئاماژەشی بەوە كرد ، خۆی پێش 16ی ئوكتۆبەری ساڵی 2017 حەشدی شەعبی دەسەڵاتی هەبوو ، بوڵام دەسەڵاتەكەی سنورداربو لە بەر ئەوەی ناوچەكە لە لایەن كوردو هێزی پێشمەرگەوە بەڕێووە دەبرا، بەڵام لە دوای ئەو ڕۆژەو نەمانی دەسەڵاتی كورد وهێزی پێشمەرگە ، حەشدی شەعبی بونە خاوەن دەسەڵاتی تەواو لە ناوچەكەو ئەوەی لە پێش 16ی ئوكتۆبەر بۆیان نەكرا لە دوای ئەو ڕۆژەوە بە ئارەزوی خۆیان ئەنجامیاندا ، چییان بە سەر عەرەبی سوننەدا هێنا ئاوەهاشیان لە كورد كرد چونكە ئەوان كوردو وعەرەبی سوننە بە دوزمنی خۆیان دەزانن وبەیەك چاو تەماشامان دەكەن.\nگوتیشی:- لە ترسی حەشدی شەعبی لە ئێستادا ژمارەیەكی زور لە عەرەبە سوننە ئاوارەبوەكانی شەری تیرۆرستانی داعش ناتوانن بگەڕێنەوە سەر زێدی خۆیان چونكە حەشدی شەعبی لە دوای چوڵكردنی گوندەكانیان هیچی بۆ نەهێشتوون، ئەو بە كەڵك هاتبێت بە تاڵانی بردویەتی وئەوەشی بە كەڵك نەهاتبێت لە گەڵ تەقاندنەوەی خانووەكان هەمووی لە ناوبردووە ، ئەو ئاوارە عەرەبەش بگەڕێتەوە ئەوا دڵنیام لە لایەن حەشدی شەعبییەوە لە ناو دەبرێت وتاكو حەشد لە ناو نەبرێت نەك خورماتوو ، بەڵكو هیچ ناوچەیەك ئارامی بە خۆوە نابینێت.\nسەرچاوەیەكی بەرپرسیش لە خورماتوو بە (ڕێگای كوردستان)ی ڕاگەیاند:- لە باشوری شارۆچكەی خورماتوو ، بە تایبەت لە خوارووی شارۆچكەی ئامرلی حەشدی شەعبی زیندانی نهێنی هەیە وئەوكەسەش كە دەستگیر دەكرێت ڕەوانەی ئەو زیندانییانە دەكرێت ودواتر لە ناو دەبرێت وبێ سەروشوێن دەكرێت ودەسەڵاتدارانی ناوچەكەش ئاگاداری ئەوەن بەڵام ناتوانن دەنگ بكەن لە بەر ئەوەی حەشدی شەعبی خاوەن دەسەڵاتی یەكەمە وهەرچی بییەوێت بۆ خۆی دەیكات.\nئەو سەرچاوەیە گوتیشی:- ئەو زیندایانە تەنها بۆ ئەوە كراوە بۆ ئەوەی عەرەبی سوننە مەزهەبی تێدا لە ناوببرێت ، ئەگەری ئەوەش هەیە كە پاسەوانە دەستگیركراوەكانی سەرۆكایەكی كۆماری عێراقیش لە دوای دەستگیر كردنیان ڕەوانەی ئەو زیندایانە كرابێت ولەوێ‌لە ناو برابێن وبێ سەروشوێن كرابێن ، ئەو كەسەش لە لایەن حەشدەوە دەستگیر دەكرێت رادەستی پۆلیسی شارۆچكەكە ناكرێ تولە لای خۆیان زیندانی دەكەن بۆ ئەوەی لە ناوی ببەن .


33736 ژمارەی بینین\nئاسایشی کۆمەڵایەتی واتە پارێزراویی تاک و کۆمەڵگە لە مەترسیەکانی ناوەخۆ و دەرەکی، لە کوردستان ئەوەی جێگەی سەرەنج وسەرسورمانی ئەوروپییەکانە بوونی ئاسایشی کۆمەڵایەتییەکی بەهێزە، هەروەها گۆڕینەوەی ئەو هەموو پارەیە لەسەر شەقامەکان و داخرانی بەشێک لە فرۆشگاکانی هەولێر بە پەردەو قوماش نموونەی لە هەموو ئەوروپادا نییە.\nلەم بەرنامەیەدا هونەرمەند چۆپی فەتاح بەدوای ئەو پرسیارانە دەگەڕێت ، کە ئایا ئەم دڵنیاییەو ئاسایشە کۆمەڵایەتییە لە کوردستان هەیە لە چییەوە سەرچاوەی گرتووە؟ بۆ ئەم مەبەستە چۆپی دەچێتە نێو بازاری هەولێرو سەردانی قەیسەری دەکات.\nماوەیەکی زۆر ئەوروپییەکان باشترین تەکنەلۆژیا بۆ پێشگرتن لە دزیکردن لە فرۆشگاو ماڵەکان بەکار دەهێنن، بەڵام سەرەڕای ئەمەش هێشتا رێژەی دزیکردن روو لە هەڵکشانە، دەیان جۆرە کامێرای چاودێری و ئەلارم دادەنێن کەچی دزیکردن کەمی نەکردووە، بۆیە ناچار بووە یاسای بیمەی دڵنیایی دزیکردن پەیرەو بکات. هونەرمەند چۆپی دەچێتە نێو چەند فرۆشگایەکی ئەوروپی پرسیاری ئەوە دەکات، کە ئایا دەتوانن فرۆشگاکانی خۆیان بە پەردە دابپۆشن وەک ئەوەی لە کوردستان دەکرێت؟.\nرێکارەکانی پاراستنی سەلامەتی ماڵ و گیانی هاونیشمانیان لە باشووری کوردستان وایکردووە رێژەی دزیکردن و تاوان روو لە کەمی بکات، لەگەڵ ئەوەشدا ئەو کەسانەی دزی دەکەن زۆر بەزوویی لەلایەن دەزگا ئەمنییەکان دەستگیر دەکرێن. چۆپی فەتاح سەردانی یەکێک لە گرتووخانەکانی شاری هەولێر دەکات، بۆ ئەوەی بزانێت رێژەی تاوانەکان لە کوردستان لە چ ئاستێکدایەو چ جۆرە تاوانێک بەرچاوە.\nهەر لە نێو گرتووخانەی راگیراوانی هەولێر، چۆپی تۆمەتبارێک دەدوێنێت.. لەم بەرنامەیەدا چیرۆک و بەسەرهاتی زیاتر دەبینن